qundao/data-zh-poetry huggingface dataset:
雪夜與僧擁罏僧曰聞唐劉叉賦雪車冰柱詩爲退之所賞願聞其詩予曰忘矣僧請續之口占以授
作者：釋德洪
朝代：宋

雪車比毛車，弱水誰欲度。
飄然凌空去，中疑載青女。
□風爲通衢，走轂不容馭。
大勝短轅犢，更煩長柄麈。
□□廣寒宫，構基非下土。
天公亦薄相，鏤冰以爲柱。
傍□□銀牀，誰與揮玉斧。
仙妃倚之笑，疑是漆室女。
雪夜讀涪翁所作愛之因懷其人和韻奉寄超然
作者：釋德洪
朝代：宋

溪雨初收岸草微，柳絲堪入綠羅機。
望中情遠恨煙樹，何處暖多嫌衲衣。
却信真人還有夢，豈關禪子未忘機。
春風痛與傳消息，教憶舊山新翠歸。
雪後寄荷塘幻住菴盲僧四首·其一
作者：釋德洪
朝代：宋

靈光寂照神通藏，意地經營幻住菴。
已喜眼根今現證，何妨要耳作同參。
雪後寄荷塘幻住菴盲僧四首·其三
作者：釋德洪
朝代：宋

荷塘寺後千竿玉，折脚鐺中五合陳。
静裏笑看垂釣者，夜深方見把針人。
雪後寄荷塘幻住菴盲僧四首·其二
作者：釋德洪
朝代：宋

表裏洞然無量相，晦明無計掩藏伊。
庵中但見人孤坐，門外從教事不知。
雪後寄荷塘幻住菴盲僧四首·其四
作者：釋德洪
朝代：宋

簷日未通孤坐暖，雪雲都放九峰青。
空階夜滴聞鈴響，卧學荷塘耳誦經。
雪詩
作者：釋德洪
朝代：宋

千巖雨雪黄昏後，一室香燈一寢餘。
此夕鄉關入歸夢，明朝雲物記曾書。
地罏不獨聞瓶泣，山果時驚落屋除。
清境鼎来勞應接，暮年生計未全疏。
雪霽謁景醇時方築堤捍水修湖山堂復和前韻
作者：釋德洪
朝代：宋

築堤蓋南堂，雪霰響新瓦。
我踏雪泥至，自攜雙不借。
愛公有俊氣，句法洗凡馬。
清婉繼彭澤，寒陋笑東野。
願爲西崦鄰，投名入詩社。
餘年吾事濟，過從有公者。
何時聞折竹，燈火共清夜。
曉堂人未掃，如開輞川畫。
平生學牧牛，鼻索嘗自把。
而今失所在，寧復事鞭打。
吾詩一寄耳，雕琢特未暇。
且欣兩俱健，意氣要傾寫。
雲巖寶鏡三昧
作者：釋德洪
朝代：宋

寶鏡當機不密傳，纖毫滲漏墮言詮。
圓伊三點分賓主，妙挟雙明絕正偏。
暗裏丹青元異色，句中涇渭本同川。
嬰兒索物哆啝耳，與物寧瞋語未全。
雲庵和尚舍利贊
作者：釋德洪
朝代：宋

是身夢境一塵垢，分段苦業所成就。
折旋俯仰誰使之，皆汝一念顛倒想。
若言此身非念倫，云何想中可傳令。
乃知妄想融通趣，如露如幻如雲影。
念清浄則身光明，念雜想則身垢穢。
君看火力初無情，聖凡僞真俱發夢。
雲庵偏得老南道，粹然一出支臨濟。
平生慈悲喜捨力，及樂說辯智慧光。
大願所熏精進幢，上契佛祖超情見。
至妙要非麤不傳，憫世狹劣示小者。
稽首作贊示同學，千載叢林有耿光。
雲庵和尚贊三首·其一
作者：釋德洪
朝代：宋

於自住境，見與見緣。
如夢能所，如蜜中邊。
帷具正眼，入此三昧。
如妙蓮華，出緣生海。
祖師活意，如来密機。
成就衆生，如鵾鵬飛。
使其自化，不由他悟。
秀出叢林，光于佛祖。
趨滅陕右，誕生江南。
暗中五色，天下雲庵。
雲庵和尚贊三首·其三
作者：釋德洪
朝代：宋

三玄銓量，設選佛科。
邪師壞之，付授外訛。
以陷虎機，擊其頽波。
不動聲氣，怖走天魔。
雲庵和尚贊三首·其二
作者：釋德洪
朝代：宋

槁容而毳衣，殆不逾於中人。
而於祖道顛危之秋，勃然而中興。
知我亦何幸，自幼及壯。
出入其户庭，俯仰其藩籬。
而其道德之精華，未能略窺其毫微。
譬如戴天履地於終日，而其高明深厚所不能知。
惟聞孔子之歿一百年而生孟子，釋迦之寂二千歲而有禪師。
拜手稽首，堂堂乎三界之依者耶。
雲庵塔有雙桐作此寄因姪
作者：釋德洪
朝代：宋

十年不掃先師塔，聞有雙桐護石根。
多寶佛應分半座，主林神對現前身。
詩成坐對南州祖，寫寄山中玉澗因。
他日就陰當縛屋，歲時香火願爲鄰。
雲庵生辰
作者：釋德洪
朝代：宋

探手取空劫，爪分破一塵。
洞然無空缺，獨立不鮮陳。
試問聲前見，何如頂後親。
死生浪遮掩，漏洩是今辰。
雲庵生辰十一首·其一
作者：釋德洪
朝代：宋

今年十月十六日，老漢行藏世不知。
石女夢中無死地，空花落後記生時。
無聲三昧重聞舉，入骨風流說向誰。
妙叶當機休擬議，電光翻影不容追。
雲庵生辰十一首·其一〇
作者：釋德洪
朝代：宋

大地無一法可見，雲庵露萬象中身。
頑空消殞明方極，肉眼遮藏覷不親。
苦口老師歸寂日，知恩弟子慶生辰。
罏香長伴青燈曉，賽却靈山法供真。
雲庵生辰十一首·其一一
作者：釋德洪
朝代：宋

老師一句撲不破，徹底完全爲不存。
何處干戈能脅嚇，誰家夢幻敬追奔。
太虚影像藏蹤跡，大地山河喪膽魂。
今日與君呈伎倆，都將生死鶻崙吞。
雲庵生辰十一首·其七
作者：釋德洪
朝代：宋

面目分明畫裏傳，渾如父母未生前。
此真若信同十智，三要方知具一玄。
無語臨機成滲漏，麤心開口墮情緣。
老兒今日親分付，不寫題銜款識全。
雲庵生辰十一首·其三
作者：釋德洪
朝代：宋

多寶重来應爲法，塔中全體不鮮陳。
却思平日分身集，何似今朝一句親。
略露爪牙藏理窟，不留影迹走機輪。
叢林欲問南陽事，我是躭源老應真。
雲庵生辰十一首·其九
作者：釋德洪
朝代：宋

雲庵化去二十載，今日重聞說法音。
覿露全身太分曉，森羅萬象自平沈。
攀緣路絕無生死，栽接情忘透古今。
此老傷慈真故態，依前饒舌老婆心。
雲庵生辰十一首·其二
作者：釋德洪
朝代：宋

一句全提離死生，如今非住昔非行。
若知此老無今古，便解臨機透識情。
滿院松聲霜後好，十分山月夜来清。
兒孫要識吾宗旨，只箇金剛瞎眼睛。
雲庵生辰十一首·其五
作者：釋德洪
朝代：宋

十月月團光到曉，蠻煙瘴雨卷晴空。
石門想像同袍集，珠浦行藏異類中。
鉢飯薦陳虚坐設，罏香拜奠與誰同。
曲高唱獨知音少，鯨浪粘天地脉通。
雲庵生辰十一首·其八
作者：釋德洪
朝代：宋

空庭叢橘半垂黄，繞屋畦蔬又著霜。
山縣人歸輸井税，麥田雪後縦牛羊。
意行門徑欣来客，背負茅簷愛夕陽。
今日故山成悵望，鳥殘紅柿憶分嘗。
雲庵生辰十一首·其六
作者：釋德洪
朝代：宋

不落思惟離聖凡，令君覿露見雲菴。
平生不許當頭道，今日重聞稱性談。
老鑒三機酬跛偃，洞山一半肯雲巖。
我無奇特報恩德，九死歸從瘴海南。
雲庵生辰十一首·其四
作者：釋德洪
朝代：宋

一切智慮不及處，曠劫無明壞滅時。
頂相後常光照曜，髑髏前略露風規。
根塵不敢覆藏者，生死那能染污之。
消汝去来顛倒想，共瞻遺像入追思。
雲菴和尚生日燒香偈
作者：釋德洪
朝代：宋

妄見往来顛倒性，智入三際刹那定。
即此名言是污染，知爲污染心清浄。
此知不屬緣非緣，一絲不挂魚脱淵。
夢幻死生藏不得，永夜清宵常現前。
雲菴和尚生辰燒香偈
作者：釋德洪
朝代：宋

直心是道無虚假，是牛何曾呼作馬。
平生日日常一般，但知九旬爲一夏。
聲色峥嶸争蓋覆，法身散失無尋處。
因緣時節屬今朝，不用追求全體露。
七十八年彈指過，元来諸數不曾墮。
南臺再拜炷爐香，重渠當時不說破。
雲菴生日空印設供作偈福嚴南臺萬壽三老與焉次韻
作者：釋德洪
朝代：宋

不見叢林老陕西，鐵牛生得石牛兒。
泐潭撲面紅塵起，四海禪流滿地疑。
溈山作人熱心肺，冷處著火人方知。
龍山說偈聊戲耳，萬象驚叫天魔悲。
三生大士視雲漢，和倡四座知爲誰。
南臺拱讀萬壽笑，生機妙語皆臨時。
諸方傳誦著精彩，不是龍山唱和詩。
雲門匡真禪師畫像贊二首
作者：釋德洪
朝代：宋

見流滔天，公峙如山。
壁立萬仞，捍其狂瀾。
可望而却，不可覽攀。
犀顱虎眸，美髥繞頬。
雲辭電機，霹靂爲舌。
邪宗墮傾，魔膽破裂。
須臾清明，光風霽月。
叢林驢騾，蹴踏龍象。
不可系羈，逸氣邁往。
我不得濟，大地是浪。
忽然現前，清機歷掌。
阿羅漢有，三毒捺落。
迦沒欛柄，咄哉黄面。
淛子一生，喫著不盡。
靈源清禪師贊五首·其一
作者：釋德洪
朝代：宋

辯如玄沙有邊幅，韻如睦州出風骨。
默然而說心自昭，八荒光明寄毛粟。
獨立南榮山嶽峻，臨濟欲傾不敢覆。
笑横玉麈氣如春，一堂嚴冷天魔哭。
靈源清禪師贊五首·其三
作者：釋德洪
朝代：宋

魔外如驚濤，大願真砥柱。
生與海衆同，沒與海衆處。
兀然引带笑不言，從教大地山河語。
靈源清禪師贊五首·其二
作者：釋德洪
朝代：宋

衲子無處摸索，畫師筆筆畫著。
山僧醉眼難憑，付與衆人彈駁。
似則打殺靈源，不似㡠子燒却。
靈源清禪師贊五首·其四
作者：釋德洪
朝代：宋

風度凝遠，杳然靖深。
如春在花，如意在琴。
雖甚昭著，莫可追尋。
蹶起臨濟，如磁石針。
靈隱山次超然韻時超然歸南嶽住菴勸之
作者：釋德洪
朝代：宋

君亦工詩苦入神，冥捜物象故應貧。
客兒亭下纔相見，巾子峰前便卜鄰。
夢裏筆期生蘂蕚，胸中鏡懶拂埃塵。
何當鈯斧住山去，要看青原一角麟。
靈隱送僧還南嶽
作者：釋德洪
朝代：宋

海隅相識笑談餘，清境同疑在玉壺。
方作靈山棲小嶺，又随苕水出東吴。
透鬚白雪驚衰老，脱手青春入歎吁。
懸想他年衡嶽寺，雨窗相對話西湖。
靖安胡氏所蓄觀音贊
作者：釋德洪
朝代：宋

稽首净智甘露門，稽首無礙悲願海。
稽首紫金光聚山，稽首心精遺聞地。
願賜威光加被我，摧滅一切夙障山。
令我一切刹塵中，見此百福如月面。
菩薩常念諸衆生，譬如慈母憶憐子。
子若晝夜常念母，母子百劫必相見。
如針之契諸磁石，如雷之文於象牙。
皆即自然如是應，非諸心識可思量。
鷹巢現形蚌中出，化爲畫女并魚師。
皆随衆生心所變，一一成辦無遺餘。
妙哉三十二應身，一十四種無畏力。
願于一念浄心現，譬如秋月現止水。
一切衆生見者聞，皆入圓通三昧海。
鞦韆
作者：釋德洪
朝代：宋

畫架雙裁翠絡偏，佳人春戲小樓前。
飄揚血色裙拖地，斷送玉容人上天。
花板潤霑紅杏雨，綵繩斜挂綠楊煙。
下来閑處從容立，疑是蟾宫謫降仙。
須臾月出疊石峰側散坐于知隱橋以遲之余謂二子曰兹游也與存豁輩何遠所恨倔强嗟不及耳乃詠而歸鐘已絕而廊廡寂無聲爲之詩曰
作者：釋德洪
朝代：宋

月在留雲峰上，人行落澗聲中。
歸去殷牀鐘歇，滿庭風露濛濛。
頓脫所疑偈
作者：釋德洪
朝代：宋

靈雲一見不再見，紅白枝枝不著華。
叵耐釣魚船上客，卻來平地摝魚蝦。
題一擊軒
作者：釋德洪
朝代：宋

閒把松枝篲，掃除門徑塵。
驚聞一擊竹，頓見十方身。
烟翠連窗暗，霜筠解籜新。
老禪搆軒意，應欲悟來人。
題使園眄柯亭
作者：釋德洪
朝代：宋

吏散東園勝踐多，落花起舞鳥能歌。
故應毛穎曾同泛，不獨龍文慣自磨。
弄影風枝空掩冉，困人天氣近清和。
倚欄欲去猶回首，奈此霄晴月色何。
題使臺後圃八首·戲綵堂
作者：釋德洪
朝代：宋

承顔忘勢位，喜懼兩遲迴。
堂上綵衣舞，樽前笑靨開。
金鐶應學探，竹馬欲相陪。
未必稱純孝，高風獨老萊。
題使臺後圃八首·會心堂
作者：釋德洪
朝代：宋

稱意有余樂，幽歡常會心。
小山供賦詠，危榭毎登臨。
下視千峰月，聊揮一弄琴。
尚嫌閑適少，富貴苦相尋。
題使臺後圃八首·清音樓
作者：釋德洪
朝代：宋

霧暗軒窗失，風高簾幕低。
夜晴湘笛起，樓迥嶺猿啼。
憑檻人如玉，搜詩氣吐霓。
還驚一聲鴈，翻影月平西。
題使臺後圃八首·獨秀堂
作者：釋德洪
朝代：宋

天質自奇峻，千尋紫翠重。
謾煩君獨秀，不願掩羣峰。
與客共秋晚，搜詩到暮鐘。
夕陰寒欲滴，倚檻見纖穠。
題使臺後圃八首·蒙齋
作者：釋德洪
朝代：宋

妙物雜而著，深藏一默中。
誠爲反身樂，蒙亦聖人功。
客至風生麈，吟餘月挂空。
莊周稱社櫟，神拙意無窮。
題使臺後圃八首·諦觀室
作者：釋德洪
朝代：宋

優入聖賢域，湛然觀道真。
一身渾是德，終日不違仁。
深靜啼林鳥，虚明見隙塵。
篆畦凝碧縷，紅燼白灰新。
題使臺後圃八首·賞趣堂
作者：釋德洪
朝代：宋

胸次有丘壑，笑談無俗氛。
幽懷常自得，佳趣與誰論。
曳履尋花圃，扶筇卓蘚痕。
地嚴賓謁少，却坐看罏熏。
題使臺後圃八首·阜安堂
作者：釋德洪
朝代：宋

禮義成風俗，豐登民阜安。
此堂共僚屬，把酒聽吹彈。
地富湖山美，宵晴風月寒。
勝游無俗韻，意適有余歡。
題反身軒
作者：釋德洪
朝代：宋

盡力覓不得，歸來題反身。
平生未解沒，寧解救滔人。
有累路岐遠，無求滋味親。
養心唯寡欲，妙物久如神。
題含容室
作者：釋德洪
朝代：宋

歛足脱雙履，閑房倚瘦藤。
百川朝巨浸，一室納千燈。
至味寧分别，常光絕減增。
刹塵彰帝網，妙觀現層層。
題善化陳令蘭室
作者：釋德洪
朝代：宋

種性難教草掩藏，蒼然小室爲誰芳。
槲培几案軒窗碧，坐款賓朋笑語香。
糝地露英猶潔白，快人風度更纖長。
議郎嗜好清無滓，獨有幽蘭可比方。
題壓波閣
作者：釋德洪
朝代：宋

雪玉在躬賢令尹，江山約束入宏規。
驚波濺岸憑陵□，傑閣控雲彈壓之。
霧斂塵清閑縦目，蜂争螘分想當時。
邦人凖擬朱欄外，安著他年惠愛碑。
題夢清軒
作者：釋德洪
朝代：宋

小軒人不到，脩竹過墻生。
眼倦經長掩，身閑夢亦清。
微風吹篆縷，活火發茶鐺。
遙想佳眠夕，蕭蕭雨葉聲。
題天王圓證大師房壁
作者：釋德洪
朝代：宋

閉戶不妨依聚落，開軒随分有山林。
殘經半掩世情斷，好鳥一聲村意深。
籬外霜筠森束玉，屋頭露橘欲垂金。
能營野飯羮紅醬，渡水何辭數訪尋。
題季長冰壺軒
作者：釋德洪
朝代：宋

閑軒清似冰壺水，軒上人如元紫芝。
坐覺秋光潄毛髪，客来春色滿談詞。
寶書讀罷依蒲久，玉麈經行曳履遲。
卷挂一聲林葉動，黄昏月出雪消時。
題嶽麓深固軒
作者：釋德洪
朝代：宋

湘西峰頂寺，樓閣藏煙翠。
危臺占峰顛，小軒寄幽致。
游人常不到，石壁照溪邃。
於世復何求，此生眠食耳。
翛然亦何有，蒲團空曲几。
憑高俯城郭，車馬環磨螘。
城郭望諸峰，時見孤雲起。
題延福寺壁
作者：釋德洪
朝代：宋

在山爲遠志，出山爲小草。
龍潛蟠則神，雞雌伏知道。
人情難把玩，過眼如電掃。
留雲峰下寺，白髪歸去好。
題德明都護熏堂
作者：釋德洪
朝代：宋

占叢濃碧繞虚堂，堂上仙郎戲比芳。
香並蕙蘭終漏泄，色同草木浪遮藏。
過墻山潑軒窗翠，吹鬂風生燕寢凉。
敏豆才高家法在，要看落筆擁紅粧。
題悟宗壁
作者：釋德洪
朝代：宋

到寺回身望衆峰，一堂疏快萬緣空。
槲林曲折通幽徑，蓮蕩凋零退晚紅。
師已灰心增夏臘，我今霜鬢撒秋風。
亦知旁舍多佳士，香火他年願此同。
題曾逢原醉經堂
作者：釋德洪
朝代：宋

酌古有深意，開編中聖人。
百家笑糟粕，六藝飲全醇。
兀若墜車適，盎如浮盞春。
淳于吞一石，同味不同塵。
題李愬畫像
作者：釋德洪
朝代：宋

淮陰北面師廣武，其氣豈止吞項羽。
君得李祐不肯誅，便知元濟在掌股。
羊公德化行悍夫，卧鼓不戰良驕吳。
公方沈鷙諸將底，又笑元濟無頭顱。
雪中行師等兒戲，夜取蔡州藏袖裏。
遠人信宿猶未知，大類西平擊朱泚。
錦袍玉带仍父風，拄頤長劍大梁公。
君看鞬櫜見丞相，此意與天相始終。
題此君軒
作者：釋德洪
朝代：宋

解知無竹令人俗，日報平安候起居。
所以此君揖冰雪，長吟餘翠滿衣裾。
瘦行清坐搜詩處，雨葉風枝解籜初。
試作小軒聊寄傲，愛君生計未爲疏。
題水鏡軒
作者：釋德洪
朝代：宋

小軒明快照巖阿，得道幽人喜氣多。
但視世間如水鏡，方知夢境有山河。
佳眠不礙林光入，清坐何妨夜月過。
我亦思歸老丘壑，結鄰西崦肯容麽。
題永安居士軒壁
作者：釋德洪
朝代：宋

謾說難酬彼工人，上人言語未全真。
世間所有皆虚幻，何獨芭蕉可喻身。
題淡軒
作者：釋德洪
朝代：宋

道人口吻最光滑，行脚飽參奈粗糲。
少年嘗編諸方禪，邇来解毳三隻韈。
世味從来崖蜜甜，我此一軒如嚼蠟。
客来有語但寒温，坐久時見眼開合。
題清富堂
作者：釋德洪
朝代：宋

此堂冠絕湘西勝，枯木名多道不窮。
用谷量雲當衣鉢，以江盛月展家風。
買山歸隱真寒乞，借竹爲軒落笑中。
綠錦漲連青玉浦，剪裁磨琢費詩工。
題清芬軒
作者：釋德洪
朝代：宋

隔屋江梅欲墮飄，幽香細細故相撩。
披衣春曉無人見，小立微聞意已消。
題溈山立雪軒
作者：釋德洪
朝代：宋

溈山雪曉試憑欄，露地牛兒覓轉難。
脱體見前誰對立，一塵不受眼空寒。
日長齒頬茶甘在，客去軒窗篆縷殘。
好在少林成想像，祖師時展畫圖看。
題潙源
作者：釋德洪
朝代：宋

臨機不墮照，如水已知源。
從此常流出，其聲離語言。
筭沙嗟意馬，捉月笑情猨。
若解提空印，休登立雪軒。
題王教授艇齋
作者：釋德洪
朝代：宋

宴居端若寄虚舟，三峡詞源日倒流。
慣與衣冠游泮水，坐看圖史認瀛洲。
胸中耿耿觀瀾術，物外悠悠涉世謀。
莫謂縦横止容膝，濟川林葉此中求。
題王路分容膝軒
作者：釋德洪
朝代：宋

詩眼愛雲泉，玉骨含富貴。
精神畫牒開，怒威亦和氣。
材宜侍至尊，廣殿儼劍履。
胡爲簷隙間，僅止容膝耳。
譬如横海鱣，蛣屈見脊尾。
卷而爲一髮，寓此涔蹄水。
何當黑月夕，戲逐風霆起。
懸知王氏軒，又補湘中記。
題石頭頓斧亭
作者：釋德洪
朝代：宋

兀坐等閑酬客問，碌磚抛出亦光生。
欲憑妙語分賓主，須識塵機有濁清。
麟角譽高推獨步，石頭路滑苦難行。
草菴依舊青松下，睡起晴窗撥眼明。
題翠靄堂
作者：釋德洪
朝代：宋

虚簷碧瓦臨無地，吐月吞風六月寒。
簾捲烟光揺户牖，雨餘嶽色墮闌干。
侍兒自炷真龍腦，座客同分小鳳團。
誰謂太平本無象，規模堪入畫圖看。
題胥大夫欣欣堂
作者：釋德洪
朝代：宋

議郎粹和色無求，繞屋江山秀氣浮。
弱柳嬌眠禽喚起，異花含笑草忘憂。
閉門不放青春去，解榻長令佳客留。
摹冩高情無好句，謾横詩眼付冥捜。
題自肯菴
作者：釋德洪
朝代：宋

諸方說禪炙手熱，此菴默坐如冰冷。
美食不中飽人餐，他人不肯我自肯。
題芝軒
作者：釋德洪
朝代：宋

軒下亦何有，靈芝駢秀生。
山川呈美瑞，草木被光榮。
清甚紫檀露，色深黄菊英。
武陵續遺事，應著此軒名。
題草衣巖
作者：釋德洪
朝代：宋

祝融凌寒空，方陟緣雲徑。
此山翠被重，有巖如側磬。
拂石聊枕肱，便覺諸緣静。
萬瓦粲霜曉，千里增目迥。
石頭有高弟，衣草却心病。
千年續燈人，誰接懸絲命。
題草衣巖
作者：釋德洪
朝代：宋

鉏頭當枕草爲氈，曾與高人說任緣。
豈料大嫌沽世價，未應虚費買山錢。
閑編木葉輕于紙，細葺蘆花軟勝綿。
石室至今增壯觀，可知千載得人傳。
題萬富樓
作者：釋德洪
朝代：宋

賢爲萬人英，筆力挽萬牛。
寶带腰萬丁，封及萬户侯。
彼富一二數，其實富未周。
君看清曲江，傑立萬富樓。
山川占形勝，佳處横高秋。
丈人披白帢，憑欄清兩眸。
凛然無求姿，一洗驕氣浮。
郿塢癡肉臠，金谷酒色囚。
名均謂之富，涇渭實異流。
余窮蓄一喙，得飽事事休。
貧富若天淵，飽豈有劣優。
此詩如橄欖，初嚼欲棄投。
終然成可口，味永當見收。
題賁遠書房
作者：釋德洪
朝代：宋

軒上仙郎面如玉，檻前修竹翠于葱。
壁開他日春眠足，應對同僚話故叢。
題通判學士適軒
作者：釋德洪
朝代：宋

小軒只著竹方牀，散髪陶然夏簟凉。
手倦抛書成午睡，夢回齒頬带茶香。
題還軒
作者：釋德洪
朝代：宋

老去情枯道自肥，大刀破鏡露全機。
山邊湖水無行路，枝上春禽亦倦飛。
半夜舟移空壑在，故鄉家是昔人非。
炷香閲徧楞嚴義，坐看煙消一縷微。
題閲世軒
作者：釋德洪
朝代：宋

江水似人世，倚欄歸思多。
無窮流歲月，可畏易風波。
□與老僧看，不妨閑客過。
爲君聊借榻，清夢到無何。
題雲巖筠軒
作者：釋德洪
朝代：宋

雨葉風枝小徑通，拂砧清坐有誰同。
粉衣香滑秋叢瘦，泉珮丁東夜壑空。
半世已歸彈指內，前途都付枕肱中。
隄防老境猶多事，折脚鐺炊腐顆紅。
題靈鷲山
作者：釋德洪
朝代：宋

側徑入招提，回峰據極西。
雲虚籠殿閣，地僻絕輪蹄。
啼鳥棲高木，飛花泛碧溪。
誰當學龍濟，垂手接羣迷。
題鹿苑虎岑堂
作者：釋德洪
朝代：宋

平生文彩照諸方，暗谷行藏草木光。
要使叢林想高韻，故將名字挂虚堂。
笑拈倚壁過頭杖，閑坐當年折脚牀。
進步竿頭如不薦，草深門徑未相妨。
題黄山壁
作者：釋德洪
朝代：宋

夜雨曉晴春盎盎，綠愁紅醉思迢迢。
獨存滋味無人會，笑看柔風拂柳條。
題龍王枯木堂
作者：釋德洪
朝代：宋

異種靈苗著四方，謾將名字挂虚堂。
道林可惜昏嵐掩，枯木那知在處芳。
韶石曾聞傲煙瘴，焦山今已飽風霜。
陽陂且喜根株茂，雪裏花開爛熳香。
飛來峰
作者：釋德洪
朝代：宋

意行忽出門，欲留聊植杖。
雲開飛來峰，巋然眉睫上。
氣勢欲翔舞，秀色無千嶂。
萬物皆我造，何從有來往。
大千等毫末，古今歸俯仰。
心知目所見，皆即自幻妄。
如窺鏡中容，容豈他人像。
頗怪胡阿師，乃作去來想。
此意果是非，一笑聲輙放。
且復臨冷泉，舉手弄清漲。
食不繼偈
作者：釋德洪
朝代：宋

觀餓鬼趣，論劫饑渇。
針鋒其咽，火聚其髪。
晝夜號呼，百千死活。
我常飽暖，今暫缺乏。
當生大悲，入此觀法。
食菜羮示何道士
作者：釋德洪
朝代：宋

窮冬海道絕，瘴雨晴墟里。
何以知歲豐，未卯炊煙起。
先生清夢回，科髻方隱几。
獠奴拾墮薪，發爨羮藷米。
飽霜闊葉菘，近水繁花薺。
都盧深注湯，米爛菜自美。
椎門醉道士，一笑欲染指。
誡勿加酸鹹，云恐壞至味。
分嘗果超絕，玉糝那可比。
鮮肥增惡欲，腥膻耗道氣。
畢生啜此羮，自可老儋耳。
錄以寄徐聞，阿同應笑喜。
餞枯木成老赴南華之命
作者：釋德洪
朝代：宋

正中妙叶如何會，羅仙隱身露衣带。
芙蓉克家桐城孫，海上閒名聞至尊。
天書夜到道林宫，大鐘横撞山𤤮瓏。
山容光澤鳥聲樂，一番佳氣生巖叢。
曹溪寶林甲天下，樓觀翔空盤萬瓦。
夢中先已逢祖師，異世曾同香火社。
人言骨清辟瘴霧，隘詞一律撩人怒。
大陽直裰果有靈，所至自有天龍護。
寄語山頭錫杖泉，久枯遽湧寧非天。
老師不作奇特想，已脱聖凡情量纏。
餽歲次東坡韻寄思禹兄
作者：釋德洪
朝代：宋

我來客湘江，獨泛無人佐。
封疆接南越，都會列百貨。
方嗟歲除矣，仍喜此月大。
思歸姑置之，且枕曲肱卧。
餽問亦未能，起看燈照座。
念貧米無舂，笑富粉轉磨。
二者分劣優，等是一年過。
唯有東坡翁，作詩今續和。
饒德操營中客世與淵才友善有詩送之予偶讀想見其爲人時聞已薙髪出家矣因次其韻
作者：釋德洪
朝代：宋

吾聞彼上人，不惰不精進。
觀其吐詞氣，人品極爽俊。
邇來效丹霞，裂冠鏟須鬢。
高才固難容，世議久迫窘。
想於龍象羣，眉宇發奇韻。
淵才幹國器，美若兵厨醖。
平生至孝節，初不愧虞舜。
相逢大梁城，連榻盡底藴。
如開衡嶽雲，仰此摩天峻。
此詩爲渠作，崖略見筆陣。
把玩立東風，料峭應花信。
明窗小字臨，握管腕不運。
愛君透真境，邁往無顧徇。
脱身索寞濱，洗我岑寂憤。
掉頭一長哦，語卒意未盡。
香城懷吳氏伯仲
作者：釋德洪
朝代：宋

西山遭霧雨，形勝久抑鬰。
雲開誰使令，千峰爲子出。
骨瑛淡如秋，談笑極强倔。
扶提登高閣，慷慨問陳迹。
特欣曇顯醉，不受澄觀律。
加額想諸郎，豪氣洗寒乞。
新莊花成輪，春生夢蝶室。
清境乃不游，萬壑同稱屈。
洪崖清不殺，笑傲時出沒。
路逢騎雪精，挾以兩橘栗。
驟雨
作者：釋德洪
朝代：宋

雷搥雨骨天爲低，行雲趨走不敢遲。
桐英滿地誰拾去，花態正顰魂欲飛。
紫金蛇光誰掣斷，墮空萬點跳珠亂。
須臾井滑紺無泥，琉璃骨軟爭道馳。
亂紅殘蕚驚千片，可憐憔悴吳姬面。
林光草色自連天，殘香依約知誰怨。
高安會諒師出諸公所惠詩求予爲賦用祖原韻
作者：釋德洪
朝代：宋

黄塵踏遍江南岸，矯首無言對河漢。
故山有屋埋深雲，一夜歸心掣不斷。
山舟日夜去無休，挽繩欲繫慙無由。
紛紛世態真一夢，顧我所爲如直鈎。
綠錦江頭識諒禪，傾坐高談象帝先。
疑君即是僧太白，不然無乃真彌天。
仙風襲人欲輕舉，天容道氣出眉宇。
擁坐衣裳墮不收，山水懷雲輕百補。
我今老倦亦慵參，去死正如三眠蠶。
相看一笑有佳約，他日同歸五老庵。
人生真若屈伸肘，萍浮梗泛因邂逅。
料君有膽大於身，未應捜索因詩瘦。
閒亭夏木初垂陰，相逢還得同携手。
未見千首萬丈光，先看七步才八斗。
高氏釣魚臺
作者：釋德洪
朝代：宋

當時呂望要周室，渭水垂綸恣遺佚。
後來嚴陵傲漢家，七里灘頭釣月華。
二賢一旦辭隱淪，當年平步升青雲。
至今蹤跡耀經史，千載何人能繼此。
宜陽高人真賢族，構亭仍以釣魚目。
時人盡詠釣魚詩，獨我來歌釣魚曲。
君不見吳山青，湘水綠，唯愛夏絃春誦聲相續。
以軻雄百氏爲絲綸，以周孔六經爲餌屬。
遇時伸，不時縮。
人言君釣魚，我言君釣禄。
盛代兒孫滿場屋，前春舉手得鯨鼇，猶恐主人心不足。
魯直弟稚川作屋峰頂名雲巢
作者：釋德洪
朝代：宋

只今海上青石牛，曾卧天子黄金屋。
下看朱紫如堵墻，上前諸公遭牴觸。
眼高四海鏡面空，潛山歸來巾一幅。
慚愧君家小馮君，自是河東真鸑鷟。
文章五色體自然，秋水精神出眉目。
人間不識但聞名，水非醴泉石非玉。
江南一峰獨高寒，時時笑語雲間宿。
弟兄出處兩相高，故作雲巢對山谷。
黄幼安適過予所居題詩草聖甚妙
作者：釋德洪
朝代：宋

懷袖功名手未探，亂頭睡美厭朝參。
筆端五色藻萬象，胸次大千供劇談。
山寺尋僧宿風雨，水軒見月出東南。
題詩滿壁龍蛇動，盛事他年說草庵。
黄蘗佛智
作者：釋德洪
朝代：宋

道譽聞寰宇，光華照錦江。
祗園居第一，佛智果無雙。
鳳闕帝恩厚，柏庭禪將降。
僧中真領袖，傳法瑞堯邦。
黄魯直南遷艤舟碧湘門外半月未遊湘西作此招之
作者：釋德洪
朝代：宋

江夏無雙果無雙，子雲賦工未必爾。
那知一飯在家僧，真是潛山癩居士。
春湖白鷗未入手，衣冠林中作蟬蜕。
平生俯視造物兒，兒頑不省猶相戲。
羅浮舊游今再游，一念去來開眼睡。
泊舟隔岸望湘山，應愛煙霏浮幕翠。
快當著屐上千巖，要看松風迎笑齒。
公雖妍蚩付一目，定自胸中有涇渭。
我非破頭山下人，聞絃賞音亦風味。
知君不傳西土衣，一龍一蛇聊玩世。
黄龍生辰因閲晦堂偈作此
作者：釋德洪
朝代：宋

萬古知音是今日，晦堂古錐口門窄。
今既不来昔不往，桃花落盡春狼籍。
南臺茗椀薦爐香，世禮叢林笑未忘。
只箇死生收不得，夢中聲色謾遮藏。
龍城智公真贊
作者：釋德洪
朝代：宋

奉持毗尼，珪璧無玷。
研味般若，金剛有焰。
有萬其衆，感以無心。
如象牙雷，如磁石針。
住持此山，垂三十白。
殿閣化成，兒孫戢戢。
高明廣大，不可形容。
稽首寄老，後身寶公。
龍安送宗上人游東吳
作者：釋德洪
朝代：宋

淮水送君春雨餘，刺舟斷岸歸匡廬。
江南别我秋天遠，輕囊瘦策游西湖。
君去復來如社燕，我獨留滯如賈胡。
牽衣覓詩亦不惡，怪君兒戲忘髭須。
平生千偈風雨快，約束萬象如驅奴。
饑來一字不堪煮，乃知弄筆輸耕鋤。
不如尋我舊游處，武林清境天下無。
耐清不得却來此，作詩送君游上都。
龍山亦名隱山余宣和五年十一月中澣日過焉有淛道人鴻公乞偈爲作
作者：釋德洪
朝代：宋

迷路不知遠，但知寒日斜。
過溪逢菜葉，西崦有人家。
斫額驚來客，拄鋤方種畬。
鴻禪効古者，當効此生涯。
龍興禪師大陽的孫居枯木堂新植楚竹余愛其家風爲賦之
作者：釋德洪
朝代：宋

門外追犇沒馬塵，堂中安頓自由身。
脩筠有淚知誰恨，枯木開花爲我春。
隔岸雲山猶可借，滿懷風月未全貧。
小詩勿笑清如畫，聊爲高人戲寫真。
世尊真贊
作者：釋慧空
朝代：宋

悉達纔生便自尊，無人剪此葛藤根。
指天指地虎投檻，說頓說圓羊觸藩。
室利逼之輕出手，韶陽打殺略知恩。
東山門戶大無外，留取提鞋及灌園。
乞鹽
作者：釋慧空
朝代：宋

水中鹽味舌頭眼，不爲無形便謂無。
試向秦溪溪上問，口中大有赤鬚胡。
亂後入黄龍途中示道伴
作者：釋慧空
朝代：宋

羯胡如鬼馬如風，雪刃縱橫到處空。
生死路頭君自看，活人全在死人中。
二祖真贊
作者：釋慧空
朝代：宋

缺齒老胡不敢說，一夜謾天三尺雪。
神光初只立齊腰，大地到今寒徹骨。
寒徹骨，金剛扶起泥人佛。
樵歌漁唱樂昇平，靈芝瑞草年年出。
信道姑見佛日
作者：釋慧空
朝代：宋

信是有髪比丘尼，東山不及渠一著。
聞說佛日嶺外還，不起公憑便行腳。
偈十三首·其一
作者：釋慧空
朝代：宋

山僧纔到雪嶺，打就無底鐵船。
使人真覺海中，運載情與無情。
偈十三首·其一〇
作者：釋慧空
朝代：宋

一漚未起，古帆未掛。
風信不來，無人舉棹。
偈十三首·其三
作者：釋慧空
朝代：宋

千五百衆雪山住，無麵軟餅裹露柱。
橫咬竪飽便休，莫倚他門傍他戶。
偈十三首·其九
作者：釋慧空
朝代：宋

低頭不見地，仰面不見天。
欲知白牛處，但看髑髏前。
偈十三首·其二
作者：釋慧空
朝代：宋

雪峰五月五日，不假神符妙術。
只有頂門一錐，鐵佛也須汗出。
偈十三首·其五
作者：釋慧空
朝代：宋

雪峰山中解夏，三門開放兩邊。
去底觀音勢至，來底文殊普賢。
偈十三首·其六
作者：釋慧空
朝代：宋

石霜山中獨虎，生得三腳驢兒。
走過萍實楚江，踢倒湖南長老。
偈頌一百六十首·其一一七
作者：釋慧空
朝代：宋

法法本來法，無法無非法。
何於一法中，有法有不法。
僧上蜀絹毛段不受以偈謝之
作者：釋慧空
朝代：宋

關西毛段蜀川絹，萬里持來恐亦艱。
謝汝殷勤復歸汝，老僧布衲得遮寒。
入風贊
作者：釋慧空
朝代：宋

入風無根當處彰，一爲熱惱一清涼。
乾城影裏金剛眼，傀儡棚頭古佛場。
與世推移元不動，隨人憂喜竟無妨。
可中若有纖豪許，物我相持意未忘。
冬至
作者：釋慧空
朝代：宋

冬後一陽生，東君曾未睹。
百草總不知，梅花先漏泄。
鐘聲出遠林，雁陣橫殘月。
更擬問如何，弄巧翻成拙。
凈信道人真贊
作者：釋慧空
朝代：宋

入凈信心宗，則無俗不真。
得幻智法門，而有佛皆子。
視人間爲忉利天宮，坐平蕪乃臺山路上。
東山晚識此婆，蓋因其子止庵道人，幽巖和尚。
別一老還鄉
作者：釋慧空
朝代：宋

遠去羌峰最上層，齊開八目带力行。
更深誰向傍邊立，樹上安身兩弟兄。
別劉師美·其一
作者：釋慧空
朝代：宋

世故熏人易變初，誰能變處即如如。
相看有道遽難說，且可還家深讀書。
別劉師美·其二
作者：釋慧空
朝代：宋

十年倦客思深隱，江北江南千萬峰。
今後故人應念我，有書何處覓行蹤。
別圓融庵主
作者：釋慧空
朝代：宋

青田東望山如藍，過嶺獨喜雲腴甘。
叢林荒寒不入眼，耆舊只今多住庵。
汾陽昭對矮師叔，甘露有源梅子熟。
長年風月但平分，一日空來鼎三足。
屋頭高梧忽秋聲，老去彼此雲無情。
歸山自畜長柄杓，珍重庵頭折腳鐺。
前日有客陳墨梅者僕因誦高臺所作爲絕至於尋常墨綴處餘人用盡工夫不到不知圓公何從見聞客疑僕能之昨日袖紙相過苦求揮灑不覺令人失笑因戲作少謝盛意是中亦有墨梅請呈本際老必爲指出
作者：釋慧空
朝代：宋

高臺仁老今已老，冷藥疏枝餘薄怒。
後來塗抹如牛毛，過眼番番泛於土。
不如十月江南行，長條半落霜冰清。
冰魂玉骨淡不俗，宛轉自有騷人情。
惟公好事心尚爾，若愛霜枝橫短紙。
不因作意寬作程，少待今年冰雪底。
劉世美宅新架詩禮堂萊衣閣來薰臺游息軒養心齋以五偈贈之·其一
作者：釋慧空
朝代：宋

蚤聞彭城子，詩禮爲專門。
只今青雲上，粲然見諸昆。
劉世美宅新架詩禮堂萊衣閣來薰臺游息軒養心齋以五偈贈之·其三
作者：釋慧空
朝代：宋

客有跛其足，莫登主人臺。
願爲南來風，長滿主人懷。
劉世美宅新架詩禮堂萊衣閣來薰臺游息軒養心齋以五偈贈之·其二
作者：釋慧空
朝代：宋

我願天下士，奉親皆若此。
家家父母前，人人老萊子。
劉世美宅新架詩禮堂萊衣閣來薰臺游息軒養心齋以五偈贈之·其五
作者：釋慧空
朝代：宋

心惑由多技，養之先欲正。
紛然萬化塗，廓爾大圓鏡。
劉世美宅新架詩禮堂萊衣閣來薰臺游息軒養心齋以五偈贈之·其四
作者：釋慧空
朝代：宋

窗下羲皇人，酒中桃源路。
客非伶與潛，我醉卿且去。
勸德上人莫作言語
作者：釋慧空
朝代：宋

凡物得其時則鳴，鳴之大者唯雷霆。
使雷常鳴不以節，人忘修省孰震驚。
往時耆年深此旨，十度發言九度已。
更有寶雲多口師，每見僧來面壁耳。
豈似而今文字禪，駢頭竝駕爭後先。
願公藏此千鈞重，等閑不射射必中。
南華利侍者持昺和尚語至疏山請校入版乃作偈送之謁序于徐大資
作者：釋慧空
朝代：宋

曹溪大士出現世，誰其侍者道人利。
雷轟電激槌拂間，涓滴無遺水傳器。
而今底事難覆藏，蓋是火後莖茅長。
未言字字負此老，且要浩浩流諸方。
最初有箇譊訛處，徧示知音著何語。
東山有語人未知，請問東湖老居士。
南華定兄訪予疏山臨分欲偈作此
作者：釋慧空
朝代：宋

一滴曹溪水，千江悉混流。
深期能遠到，未可輒中休。
知識隨方有，禪林在處稠。
杖頭親探過，歸路卻相求。
南詢歌
作者：釋慧空
朝代：宋

南詢士，標致殊，發言落落中疏疏。
瘦藤一握鐵相似，孤身萬里雲不如。
作者前，致一問，分明直得繩床震。
失腳踏翻樓閣門，通身不掛毗盧印。
佛祖言，甚熱椀，一劍當頭百非剗。
大展禪宗定古今，火裏蝍蟟三隻眼。
又用前韻送僧
作者：釋慧空
朝代：宋

空王子，出空門，敏於選佛訥於言。
老少同科無異學，盡傾阿耨作詞源。
龍虎榜，輝乾坤，一字元無作麽分。
汝見是汝爲第一，我見是我作狀元。
有驚群，有獨脫，可中丹桂和根拔。
把作枯柴竈裏燒，誰能更著空王褐。
只如劍，成家活，不犯鋒鋩有生殺。
莫似章分句解徒，望卻龍門頭枿枿。
又送出閩
作者：釋慧空
朝代：宋

老人入我閩中居，如山有玉淵有珠。
老人一日出山去，崖不自靈淵亦枯。
我問天冠千眷屬，如何不留老尊宿。
飛鸞水急海天橫，一道清輝照四明。
合三韻酬夢石二首·其一
作者：釋慧空
朝代：宋

老人說法山答鐘，不以一重去一重。
後生望道未之見，鏤冰琢雪徒彫蟲。
門前蟻合忽雷吼，蟲臂墮階爭出手。
三文撈波年代深，化成老婆黑而醜。
東山擊節夢石歌，空花之影陽焰波。
不知真僞爭幾何，高燒榾𣔻春寒多。
合三韻酬夢石二首·其二
作者：釋慧空
朝代：宋

淡齏薄粥歠兩鍾，粗疏惡布著兩重。
大開摩醯頂門眼，莫作師子身中蟲。
石頭未必能真吼，臨濟只是栽松手。
焚其禪版增其光，受其鈯斧彰其醜。
夢石擊節東山歌，亘天烈焰橫清波。
小僧再拜問如何，三十山藤未是多。
和劉天啟並留別·其一
作者：釋慧空
朝代：宋

崇觀文章獨老蒼，後生猶及見堂堂。
十年契闊形容改，一日相逢道韻長。
盡啟軒窗供遠目，莫嫌蔬筍飯家常。
願陪劉遠焚香在，蓮社風流有耿光。
和劉天啟並留別·其二
作者：釋慧空
朝代：宋

相從無十日，相別又經年。
爲問南來雁，群飛孰使然。
和劉天啟對牡丹歠茶
作者：釋慧空
朝代：宋

優曇惟時迺現，餘芳得暖爭抽。
誰肯不萌枝上，折來一洗春柔。
小智勞乎刻畫，鈍根溺在熏修。
縱是根同體一，皆爲蝶戲蜂游。
所以南泉一指，頓開陸子雙眸。
披秀因齋慶讚，東山助出茶甌。
不是雲居安樂，絕勝黄蘗中洲。
更看年年二月，扁舟逆上春流。
和劉天常見寄
作者：釋慧空
朝代：宋

足疾三年只杜門，孤懷如月耿朝昏。
同風不昧古人意，此道當期老者論。
露地白牛純到角，雪山香草細和根。
蘇州未解吾家事，夜對高僧無一言。
和可上人
作者：釋慧空
朝代：宋

夢裏身投九澤鄉，共驚日月去堂堂。
江湖亂後人雖健，鴻雁不來書亦亡。
訪舊悲涼山起霧，得君譚笑目生光。
犀牛扇破犀牛在，宜有清風可播揚。
和壽山木魚韻
作者：釋慧空
朝代：宋

透出波瀾外，橫身任探尋。
只知打我腹，不覺痛他心。
香積晨炊熟，秋廊夜月深。
重重報君道，千眼是觀音。
和彥忱舍弟與保壽靈空老二首·其一
作者：釋慧空
朝代：宋

家山雖好未安住，鄰寺有僧時訪尋。
拈出毛頭生死海，打翻歸去笑吟吟。
和彥忱舍弟與保壽靈空老二首·其二
作者：釋慧空
朝代：宋

鼻孔當陽曾嗟卻，眼睛在眼費追尋。
一朝眼在鼻孔上，和得靈空雪子吟。
和彥正居士見寄並勉定兄及再和夢石·其一
作者：釋慧空
朝代：宋

學道窮年無寸勳，忘機似可置鷗群。
謾勞長者開青眼，送與高巖臥白雲。
機鈍莫酬摩詰問，鼻端終待郢人斤。
歸來不寐思君語，落澗寒泉深夜聞。
和彥正居士見寄並勉定兄及再和夢石·其三
作者：釋慧空
朝代：宋

貧家只有四立壁，分歲那進豪右群。
方辦五言酬絕唱，又傳秀句入深雲。
應機殺活生譚笑，信手方圓斫斧斤。
無以險崖多困我，須防官府有新聞。
和彥正居士見寄並勉定兄及再和夢石·其二
作者：釋慧空
朝代：宋

從容中道絕功勳，野鶴昂藏不類群。
雙眼炯如潭底月，一身閑似嶺頭雲。
撮來大地如粟粒，放去龜毛重九斤。
三載相依話疇昔，我初無說子無聞。
和徐侍郎兼呈鄭漁仲·其一
作者：釋慧空
朝代：宋

徐卿天上石麒麟，天遣來清地下塵。
一掃明珠三百斛，盡情乞與世間人。
和徐侍郎兼呈鄭漁仲·其三
作者：釋慧空
朝代：宋

忽憶曾來蜑子船，烟波萬頃對安眠。
向來親切渾拋卻，卻聽傍人名字傳。
和徐侍郎兼呈鄭漁仲·其二
作者：釋慧空
朝代：宋

夢裏分攜二十年，君忘名字我忘緣。
蹇驢風帽溪頭見，疑是襄陽孟浩然。
和徐侍郎兼呈鄭漁仲·其五
作者：釋慧空
朝代：宋

歌辭信口端師子，干木隨身鄧隱峰。
兩箇風顛爭幾許，一天霜月似相容。
和徐侍郎兼呈鄭漁仲·其六
作者：釋慧空
朝代：宋

眼看鴻雁入冥冥，忽起尋山杖屨輕。
不謂莆陽鄭夫子，一書猶解問空生。
和徐侍郎兼呈鄭漁仲·其四
作者：釋慧空
朝代：宋

慣穿八索九流手，參透男婚女嫁禪。
驀地來尋僧印可，趙州當日見南泉。
和慈覺炊字韻幷送蘭蕙·其一
作者：釋慧空
朝代：宋

竹屋孤烟未斷炊，鷗盟歲晚不應違。
五湖雲水座中客，一沼芰荷身上衣。
和慈覺炊字韻幷送蘭蕙·其二
作者：釋慧空
朝代：宋

蕙弟蘭兄本一山，莫如白下望長干。
人間草木非其對，留與芝翁到老看。
和慧知微雪韻
作者：釋慧空
朝代：宋

覆蓋乾坤似有功，洞然明白卻無蹤。
其如未識無蹤意，屑玉霏霏落眼中。
和才仲五字韻·其一
作者：釋慧空
朝代：宋

豹變惟君子，吾方見一斑。
君宜爲世瑞，未用愛僧閑。
文出東西漢，詩成大小山。
殷勤五字句，乞我薜蘿間。
和才仲五字韻·其二
作者：釋慧空
朝代：宋

一身走四海，未老髪先斑。
得住從緣住，非閑亦似閑。
泉鳴堂下石，雲起屋頭山。
不礙往來者，無人到此間。
和披秀韻與般陽明上人
作者：釋慧空
朝代：宋

衲僧一口劍，莫問何年鑄。
既有殺人威，亦有活人句。
說夢老瞿曇，至今未曾悟。
爲之子孫者，果以何爲據。
聚頭化城中，自謂得安住。
拋卻金剛王，記持死漢語。
臘月三十日，一字不堪睹。
若驚吾劍在，便解子與午。
忽掛忽爲輪，可見不可取。
提出長橋蛟，卻是南山虎。
和支提秀和尚
作者：釋慧空
朝代：宋

尊宿老河東，叢林之眼目。
靈明劍倚天，秀潤山含玉。
憶昨台雁行，再拜初接足。
森嚴聽法徒，天冠千眷屬。
不以空也愚，斯事力見篤。
別來化城鐘，屢度新豐曲。
一字妙無傳，四方牢記錄。
安得從之游，寒泉薦秋菊。
和曾運使·其一
作者：釋慧空
朝代：宋

心法兩忘諸說到，文章百鍊古風回。
方驚吸盡西江口，又出江西一派來。
和曾運使·其三
作者：釋慧空
朝代：宋

我夢玉山架茅竹，清溪濺濺路回回。
丘山便是龐公宅，老倒扶筇日日來。
和曾運使·其二
作者：釋慧空
朝代：宋

而今派下皆龍象，肯著風顛老萬回。
大士不知何所取，真成千里賺人來。
和曾運使·其五
作者：釋慧空
朝代：宋

諸佛衆生同說法，一惟直截一迂回。
江南春水天相似，白鳥有盟歸去來。
和曾運使·其六
作者：釋慧空
朝代：宋

詩壇拜將思工部，我已佯狂類萬回。
賴有江西老尊宿，揭天棒喝待方來。
和曾運使·其四
作者：釋慧空
朝代：宋

幻師拈起一枝草，無限春光應手回。
認得春光與拈草，分明開眼被瞞來。
和東禪以李侍郎庵招·其一
作者：釋慧空
朝代：宋

大隱何曾棄簪組，醉鄉有路入無何。
百年快活自不徹，誰肯尋人到薜蘿。
和東禪以李侍郎庵招·其二
作者：釋慧空
朝代：宋

敢將不出以爲高，朽索其如六馬何。
賴有舀溪長柄杓，不妨霜月在松蘿。
和澹庵見留
作者：釋慧空
朝代：宋

未暇住爲巖穴主，尚堪行作水雲僧。
賓頭諾詎諸尊者，久在峰頭望我能。
把住如何卻放行，明頭暗合暗頭明。
豐干冷坐寒山笑，二月青田春水生。
和無在悼惠書記·其一
作者：釋慧空
朝代：宋

惠初不死而言死，空本無情似有情。
手把遺書一揮淚，秦溪三夜雨連明。
和無在悼惠書記·其三
作者：釋慧空
朝代：宋

全死全生大法王，能醫生死更無方。
乾城影裏封疆闊，石火光中劫數長。
和無在悼惠書記·其二
作者：釋慧空
朝代：宋

憶昨同渠離汝水，而今先我至天台。
後生乍轉通身句，悔不當初與道來。
和無在木蛇歌
作者：釋慧空
朝代：宋

小小蛇兒大大身，曾吞衆象空巴陵。
歸蟠故山骨欲槁，混入草木人更徵。
瞎屢生，甚手腳，不善提持休捉摸。
枯木形骸似等閑，觸著傷人毒無藥。
壽昌師，憐老病，遠遠遣來相問訊。
擬欲庵頭伴老夫，預憂十月霜風勁。
著把火，津送渠，依舊令教侍坐隅。
重告之曰，蛇乎蛇乎，當如雲門應機忽突出，莫學嚴陽到老安其廬。
和直指春日未衆·其一
作者：釋慧空
朝代：宋

庵前烏龜久不見，一夜雷雨忽然出。
東山老漢眼𪾾癡，近前問訊定光佛。
和直指春日未衆·其二
作者：釋慧空
朝代：宋

直指示衆重說偈，瞿曇捨身得其半。
東山和出一字無，擘破面門君自看。
和直指答方仲姚
作者：釋慧空
朝代：宋

海燕坐間談實相，泥人夢裏獲真如。
空中種黍長年飽，陸地栽蓮永不枯。
和秀峰·其一
作者：釋慧空
朝代：宋

白馬駝經弄玉蹄，雲中歸去不曾迷。
從今大事因緣畢，坐聽河聲流向西。
和秀峰·其二
作者：釋慧空
朝代：宋

教意拈來作麽看，唐言梵語不相干。
更將祖意論同別，識取雞寒與鴨寒。
和草堂送通直歲歸龍舒
作者：釋慧空
朝代：宋

箇是群中穴鼻牛，去無所犯住無留。
須彌南畔封疆闊，水草縱橫得自由。
和訥庵送秀上人之湖湘
作者：釋慧空
朝代：宋

君山清絕吾未廬，坐想寒水連汀蒲。
公今因行得掉臂，扁舟獨載如輕鳬。
凭高乞與眼界大，重磨古鏡開平湖。
潛龍無聲霜月冷，白鳥出沒叢蘆枯。
烟渺明邊奯公渡，岳陽句裏蕭湘圖。
作詩模寫但彷彿，佳處付公聊自娛。
和趙超然·其一
作者：釋慧空
朝代：宋

鈍根阿師初樂小，同一法中人怪笑。
白雲堆裏強安身，掣電機前爭失照。
業風吹下到天亭，無著力處盡力爭。
一朝力盡卻自笑，放下蛇頭擺手行。
超然居士今龐老，此日相逢猶草草。
不知船子下揚州，更指梅花開恰好。
開恰好，慚愧東君解傾倒。
一枝倒把贈公行，擬行把住道道道。
和趙超然·其二
作者：釋慧空
朝代：宋

山僧當年活計小，冷地不知人怪笑。
白雲堆裏強安身，石火光中多失照。
業風吹不到天亭，無著力處盡力爭。
千歲靈龜退靈殻，而今步步火中行。
超然居士今龐老，一笑相逢重撥草。
全機透出上頭關，平屐家風且安好。
且安好，走過市橋曾撻倒。
回頭築著老丹霞，咄這冤家何不道。
和鈍庵見留·其一
作者：釋慧空
朝代：宋

我來臨汝問黄龍，君已空中定鳥蹤。
從此和君不唧𠺕，至令同飯五華峰。
和鈍庵見留·其三
作者：釋慧空
朝代：宋

作伴才消木上座，同流初未許寒山。
而今卻向天台去，擊動寒巖莫與閑。
和鈍庵見留·其二
作者：釋慧空
朝代：宋

雖是同居元自住，若言自住又交參。
十成有轉移身句，倒跨須彌一二三。
和鈍庵雪頌
作者：釋慧空
朝代：宋

試看而今是甚時，文殊無地得遊嬉。
衲僧眼目難瞞處，把定乾坤未許伊。
和靈空見贈·其一
作者：釋慧空
朝代：宋

跨海鐵牛真有力，依山土豹敢言威。
春風二月江南路，相別相逢眼似眉。
和靈空見贈·其二
作者：釋慧空
朝代：宋

怒雷剨地衡信，皎日行天保壽書。
從此華山山腳下，又添潘閬倒騎驢。
喜溫首座至·其一
作者：釋慧空
朝代：宋

我昔識此老，謂之定上座。
是時朋輩中，箇箇道與麽。
一別二十年，相逢皆老大。
把手兩風顛，傍觀盡驚倒。
翻思往者言，幸爾欺得過。
若是在今日，管取遭一唾。
喜溫首座至·其二
作者：釋慧空
朝代：宋

兩翁相對好機緣，點在人人本命年。
方外笑譚無忌諱，夢中歧路說迍邅。
自從打破秦時鏡，總是花開臘月蓮。
或問兩翁年幾許，尋常兒喚首羅天。
四景·其一
作者：釋慧空
朝代：宋

沙寒雪後天，鳬雁將儔侶。
獨怪蓑笠翁，維舟一歸去。
四景·其三
作者：釋慧空
朝代：宋

急雨近欲黑，斜暉遠更明。
倚樓誰氏子，興與大江橫。
四景·其二
作者：釋慧空
朝代：宋

野闊烟迷樹，江清水學天。
白鷗蓋具眼，終日老人邊。
四景·其四
作者：釋慧空
朝代：宋

快霽初無象，豁然千里間。
十年歸客眼，一點沃洲山。
回澤老
作者：釋慧空
朝代：宋

昔人住庵，水流菜葉。
識者非之，況紙上墨。
圓悟禪師入滅說偈燒香
作者：釋慧空
朝代：宋

濯錦江心一漚發，清漲四溟波浪闊。
引得風流小玉歸，無限龍魚遭攪聒。
紫羅帳裏明月珠，把作栗蒲撩亂榝。
一方孤迥峭巍巍，十字縱橫活鱍鱍。
我昔墮渠齏甕中，倔強依前淹不殺。
而今寰宇幸清平，誰道岷峨在天末。
昨夜西風撼太虛，石牛驚走泥牛喝。
一吸滄溟徹底乾，憍梵鉢提長吐舌。
大悲千眼擘不開，無言童子空忉怛。
炷香爲壽阿僧祇，紹興五年八月八。
大士講經
作者：釋慧空
朝代：宋

兩口明明一無舌，同死同生爲吾決。
那吒頂上喫蒺蔾，金剛腳下流出血。
如一悟空二居士真贊
作者：釋慧空
朝代：宋

如一一亦不如，悟空空須得悟。
誰家一對鴛鴦，萬象之中獨露。
容茶頭爲本無庵道頭陀求偈
作者：釋慧空
朝代：宋

道本無根卻有根，根深枝葉遍乾坤。
不知根本深多少，往見頭陀試問看。
寄信上人
作者：釋慧空
朝代：宋

一瓶一鉢且隨緣，此事時時強爲宣。
知己不來春自老，孤峰皎月對寒泉。
寄拂柄與知微微不受兼頌附回後有僧請益故答之
作者：釋慧空
朝代：宋

火中駑馬變黄牛，不見全身露兩頭。
龍樹馬鳴齊卷舌，山僧親爲說來由。
寄支提禪師
作者：釋慧空
朝代：宋

遠聽天冠化寺鐘，孤烟明滅暮山重。
念攜掛壁木上座，問訊長沙岑大蟲。
大蟲聲威動海宇，老不與世同其波。
卷藏風月付一室，落日春山狐兔多。
威而不怒默常吼，寂子觸之遭毒手。
東山又似不知時，更來許露其家醜。
寄谷堂老
作者：釋慧空
朝代：宋

谷堂去我如許久，病起諸峰瘦入天。
放髪齊眉寒又至，幾時歸叫老風顛。
尤溪補陀巖
作者：釋慧空
朝代：宋

巖下溪聲傾法雨，巖頭雲樹聳華冠。
游人不入普門境，只作青山綠水看。
巨風行·其一
作者：釋慧空
朝代：宋

海山一雨三日風，折木舉屋如飛蓬。
路人驚竄居人泣，平地乃是洪濤中。
巨風行·其二
作者：釋慧空
朝代：宋

有生何處得安穩，方寸是爲風火本。
看來出爾方寸間，雨霽風休海天遠。
幽巖禪師真贊
作者：釋慧空
朝代：宋

一字不著劃，古錦寫回文。
寒山指拾得，斗柄插雷門。
幽巖頭陀求化
作者：釋慧空
朝代：宋

火後幽巖山，中有四在句。
院在要人興，鐘在要人鑄。
道在要人行，佛在要人做。
頭陀寒拾流，四句盡分付。
庵前蜂去數日復返因作·其一
作者：釋慧空
朝代：宋

向聞刮責抽單去，今見時難領衆歸。
歲晚蕭條單位在，汝饑猶可主人饑。
庵前蜂去數日復返因作·其三
作者：釋慧空
朝代：宋

無多鼓吹惱比鄰，且看梅梢欲放春。
爾輩只如前日樂，老僧何似去年貧。
庵前蜂去數日復返因作·其二
作者：釋慧空
朝代：宋

蜜巖所統衆如雲，客至還開甘露門。
三扣蜜流人不薦，卻言蜂子解人言。
建州梅仙壇
作者：釋慧空
朝代：宋

漢室中微竹生馬，先生一尉何卑下。
天門九重呼不聞，避時乃作居山者。
朅來山間藥道成，雲軺高舉風馭輕。
大溪之南古壇在，空山落日秋蟬鳴。
我寓其鄰喜清曠，時來送眼風烟上。
遺丹存亡今不知，癡人且啗壇中泥。
悼惠知微
作者：釋慧空
朝代：宋

崇寧乙酉此時節，情與無情同出生。
紹興甲子時不移，情與無情同入滅。
一生一滅無欠餘，末上露些端的別。
通身手眼不奈何，謂是西歸謗吾友。
乞與諸方拄杖頭，黑黑明明三八九。
悼覺庵·其一
作者：釋慧空
朝代：宋

石人生子便英靈，胎髪未除先老成。
不讀五經並十史，一言才出萬人驚。
悼覺庵·其三
作者：釋慧空
朝代：宋

鳥道玄關方打脫，刀山劍樹又躋攀。
老來別得安身法，八面朱門夜不關。
悼覺庵·其二
作者：釋慧空
朝代：宋

有何等語能驚衆，三問渠儂三不知。
是我松齋會心友，或聞或見更無疑。
慧知微以布衫送壽昌可師有偈答之戲成四首·其一
作者：釋慧空
朝代：宋

一物全無盡力擔，相逢江北又江南。
向來貼肉那堪語，更著渠儂一布衫。
慧知微以布衫送壽昌可師有偈答之戲成四首·其三
作者：釋慧空
朝代：宋

寸絲不掛魚游網，萬善嚴身月入雲。
若是壽昌端的處，明年一領更煩君。
慧知微以布衫送壽昌可師有偈答之戲成四首·其二
作者：釋慧空
朝代：宋

著時人顯衫還隱，不著人亡衫卻存。
隱顯存亡是何物，黄金鑄出鐵崑崙。
慧知微以布衫送壽昌可師有偈答之戲成四首·其四
作者：釋慧空
朝代：宋

普賢高繫象王袴，妙德長拖師子衫。
遣向壽昌爲侍者，一人不肯一人甘。
懷友·其一
作者：釋慧空
朝代：宋

一牛鳴地竹橋西，成趣生涯有菜畦。
三度春歸憶君別，亂紅如雨暗前溪。
懷友·其二
作者：釋慧空
朝代：宋

仙翁初不記年華，食罷蟠桃又著花。
只在人前人不識，藍溪流水兩三家。
戊辰夏熱澹庵爲設招涼感而有作
作者：釋慧空
朝代：宋

丹山之松有如此，獵獵蒼髯自風雨。
是中便是無煩天，咫尺人間困蒸煮。
憐我窗軒苦未深，解枝減翠分清陰。
我初則喜久乃愧，秀潤未赴人之心。
欲爾直爲臨濟樹，一道陰涼天下住。
我寧獨受焦灼休，無以枝葉爲我憂。
戒庵主示諸老船子圖偈贊因與之結緣·其一
作者：釋慧空
朝代：宋

我笑華亭老，虛舟漾明月。
撞著問津人，萬劫繫驢橛。
戒庵主示諸老船子圖偈贊因與之結緣·其三
作者：釋慧空
朝代：宋

那堪钁頭邊，勿令有斷絕。
老戒不放伊，攜之入閩粤。
戒庵主示諸老船子圖偈贊因與之結緣·其二
作者：釋慧空
朝代：宋

開口贈兩橈，老婆心更切。
回首與翻身，亦未爲剿絕。
戒庵主示諸老船子圖偈贊因與之結緣·其四
作者：釋慧空
朝代：宋

到處出似人，幾箇知時節。
空也心膽麤，戒戒勿漏泄。
戲題淵知客水墨圖
作者：釋慧空
朝代：宋

一身隨處得輕安，老入蒼崖疊嶂間。
真箇溪山看似夢，卻將水墨寫溪山。
才仲出示巨軸佳篇復檔案新詩降嘆不已又似欲置人於苦海中惟恐墮其計而不免次韻奉呈
作者：釋慧空
朝代：宋

先生詞源真洶湧，已如鳴鶴聞于天。
隋珠卻把暗投擲，但覺驚捧蛟槃圓。
終須負鼎于明主，況其致治如烹鮮。
伊尹未聘獨耕野，先生是以由居廛。
古人投筆真不淺，爲有妙技非難捐。
風流顧愷雖可尚，要之無乃癡爲爲緣。
願言自信龜手藥，無使小子譏便便。
招南泉
作者：釋慧空
朝代：宋

一飯之微亦報緣，蒲團紙帳在吾年。
道惟簡易人惟儉，遯乃嘉肥進乃邅。
問訊江頭白石佛，願回足下紫金蓮。
當年手種庭前柏，歲晚青青欲入天。
擬山居
作者：釋慧空
朝代：宋

古人縛屋山頭住，十年不行山下路。
終朝兩眼掛枯松，不憂無米但覓句。
滿屋風聲合雨聲，半壁山雲雜山霧。
於中只麽過此生，猶勝時人三五步。
擬月
作者：釋慧空
朝代：宋

圓時缺處何曾有，缺處圓時自儼然。
舉世盡隨圓缺走，幾人透出未生前。
春日示衆
作者：釋慧空
朝代：宋

青帝一微笑，恩光遍剎塵。
如何百草上，剛有未明人。
人人當節令，合故竟開新。
東山拄杖子，也自黑粼皴。
書定兄宗派圖·其一
作者：釋慧空
朝代：宋

虛名驚世刻舟痕，迺祖初無一法傳。
流出胸襟蓋天地，只今子子與孫孫。
書定兄宗派圖·其二
作者：釋慧空
朝代：宋

筆頭定有鑪槌地，陶冶諸方入正傳。
不許南泉誇獨脫，且教雷例作兒孫。
書知微偈後
作者：釋慧空
朝代：宋

醯雞負須彌，瞬息九萬里。
獼猴對秦鏡，一一總沒尾。
生平五湖心，短笛秋風裏。
借問魚有無，夜涼天在水。
書覺待者空寂會銘後
作者：釋慧空
朝代：宋

白首儒生困路岐，殘杯冷炙飽還饑。
一朝得意春風下，便把驢兒作馬騎。
本老昔住此庵今出世再過山次日出諸偈頌乃和之
作者：釋慧空
朝代：宋

舀溪長柄向來杓，瑞世優曇今日花。
到我住庵無此瑞，只將溪水煮山茶。
東山到溫州僊巖覽安楞嚴姚郎中故事安初讀楞嚴經破句悟道後接姚郎中以梅潭水聲悟道東山拈云大小郎中可惜埋向僊巖山中遂說偈仍贈僊巖監寺·其一
作者：釋慧空
朝代：宋

一句渾淪忽擊開，銀山鐵壁絕纖埃。
至今千尺雷霆水，大與姚郎雪屈來。
東山到溫州僊巖覽安楞嚴姚郎中故事安初讀楞嚴經破句悟道後接姚郎中以梅潭水聲悟道東山拈云大小郎中可惜埋向僊巖山中遂說偈仍贈僊巖監寺·其三
作者：釋慧空
朝代：宋

港口呼舟載月行，月中回首望巖扃。
直憑懸水通消息，莫作中宵風雨聲。
東山到溫州僊巖覽安楞嚴姚郎中故事安初讀楞嚴經破句悟道後接姚郎中以梅潭水聲悟道東山拈云大小郎中可惜埋向僊巖山中遂說偈仍贈僊巖監寺·其二
作者：釋慧空
朝代：宋

休於言下覓玄微，去卻人間是與非。
得意不從頭上過，摩訶衍出祖師機。
東庵泉銘
作者：釋慧空
朝代：宋

脩竹盈門，寒泉迸石。
此老何爲，居之終日。
泉知說法，竹亦能禪。
洞山五位，臨濟三玄。
松齋直指因喫粽與兄弟論鐵酸豏金剛圈栗棘蓬話作三偈見寄合爲一偈酬之
作者：釋慧空
朝代：宋

直指喫粽被粽賺，吐出多年鐵酸豏。
俊鷹纔見插天飛，餓狗牀根爭咂啖。
忽然變作蒲與圈，鷹也迷蹤狗也奔。
百年滯貨無人要，千里持來訪我門。
象牙不出老鼠口，富貴或生窮相手。
倒把春風二月花，滿勸松齋一杯酒。
某得銀杏不食種之庵前見者曰是三十年乃生公老矣能待之乎某不答作曰
作者：釋慧空
朝代：宋

蟠桃一實三千年，銀杏著子三十載。
老僧只作旦暮看，汝莫匆匆宜少待。
階前始芽今出屋，便是攜籃走僮僕。
伴我東園看菜歸，與汝煎茶剝柔玉。
楮庵真贊
作者：釋慧空
朝代：宋

橫楖栗據此座者，長蘆夫跳竈之子，天衣懷的骨之孫。
抽一顧而瞎其正眼，用十無而誑彼後昆。
說法則雷轟電激乎仰山之上，入滅則霜清月落乎連水之湄。
是謂楮庵和尚，而般陽老明提耳之師也。
次游教授韻呈草堂老師·其一
作者：釋慧空
朝代：宋

霜髪垂垂老不休，鐵船無底更隨流。
兒孫莫訝得魚少，蓋謂翁翁是直鈎。
次游教授韻呈草堂老師·其二
作者：釋慧空
朝代：宋

北鬰之南瞻部洲，縱觀誰是老人流。
大千一網平收了，坐看兒童亂下鈎。
次直指老人韻送璠化士兼呈丘中大·其一
作者：釋慧空
朝代：宋

寶所龍蛇爭守護，自非其人手難措。
若於箇裏到一回，堪與東山稱化士。
次直指老人韻送璠化士兼呈丘中大·其三
作者：釋慧空
朝代：宋

南庵居士今摩詰，久稔聲光未扣門。
忽睹曼殊說三偈，坐令身在對談邊。
次直指老人韻送璠化士兼呈丘中大·其二
作者：釋慧空
朝代：宋

上方香飯遠吹風，墮我雲堂一鉢空。
要使人人無食想，卻煩小小現神通。
次韻知微無外石門相會
作者：釋慧空
朝代：宋

鐵牛插翅快於鶻，石虎擡頭驚倒人。
笑把方山輕捩轉，幾多游子失關津。
次韻答靖侍者
作者：釋慧空
朝代：宋

一句忽截流，千差俱失路。
誰爲三界師，出生與滅度。
一念忽到家，大千無跬步。
誰爲九類生，沈迷及省悟。
向來先達人，箇箇與麽去。
只今禪家流，一一如是住。
求其獨脫者，舉世亦罕遇。
道人我同參，豈不以此故。
遺我一使言，言言論何事。
北鬰打三更，西瞿日未暮。
次韻韓伯修學士讀楞嚴見寄
作者：釋慧空
朝代：宋

琉璃甕中走卻鱉，驚起波斯一夜尋。
天曉不知何所見，大悲菩薩是觀音。
泐潭暹上人出示延福頌古三首索鄙語因用其韻贈之·其一
作者：釋慧空
朝代：宋

馬駒踏殺天下人，炙地熏天氣轉腥。
百歲翁翁開口笑，江西從此足人行。
泐潭暹上人出示延福頌古三首索鄙語因用其韻贈之·其三
作者：釋慧空
朝代：宋

千年滯貨無人顧，拈起從教著價看。
一口直饒酬得過，泐潭山更過西山。
泐潭暹上人出示延福頌古三首索鄙語因用其韻贈之·其二
作者：釋慧空
朝代：宋

引鼻牽回野鴨兒，升堂卷席便高飛。
後來要識吾宗旨，試看而今是甚時。
漆匠王榮朱法座求頌
作者：釋慧空
朝代：宋

大鑑祖師曾指出，拄地撐天黑似漆。
衆生日用多不知，王榮代代承恩力。
承恩力，皎如日，擲地金聲更堅密。
兩手持來付與人，一任高低酬價直。
無心道人梁長道以偈見寄次韻
作者：釋慧空
朝代：宋

法從本有何曾有，心自元無不用無。
試問大雄山下虎，何如千里踏人駒。
無規矩
作者：釋慧空
朝代：宋

赫日光中強作主，忽然霹靂聲中死。
仰觀不見太虛空，俯視分明無寸土。
跨瞎驢，追猛虎，百戰場中有文武。
老來信手斫方圓，從教人笑無規矩。
煨芋
作者：釋慧空
朝代：宋

後生偷笑東山老，事無是非總曰好。
布伽梨裏老病身，山芋頭煨紅軟火。
日暖婆娑林下行，天寒堆危火邊坐。
人問祖室今安危，對道我此煨芋好。
獨宿省堂告友人
作者：釋慧空
朝代：宋

秋瘴驚寒卻自平，匡牀獨臥四無聲。
涅槃堂裏通身句，永夜孤燈一點明。
甘泉惠石銚鄭才仲以詩見賞次韻酬之
作者：釋慧空
朝代：宋

老空剪茶器惟石，石有何好空乃惜。
先生嗜好偶然同，我久眼中無此客。
呼童活火煮山泉，旋破小團分五白。
不嫌菌蠢賦龍頭，便覺彌明猶在席。
用詢山堂韻寄澹庵·其一
作者：釋慧空
朝代：宋

泥牛石女本同宗，一箇惟聰一箇聾。
問著威音已前事，總言裴楷號精通。
用詢山堂韻寄澹庵·其二
作者：釋慧空
朝代：宋

休論他家種性邪，惠崇蘆雁趙昌花。
不知真假爭多少，且盡杯中苦澀茶。
用靖兄韻送義兄
作者：釋慧空
朝代：宋

妙德熏天富，空生徹骨窮。
同將一點雪，煅出太虛空。
少待鵾鵬化，聊資九萬風。
殷勤問行李，一箭過遼東。
留度藏主
作者：釋慧空
朝代：宋

可行即行今未可，得住且住時已寒。
霜芥滿園禾又熟，胡家曲子萬年歡。
疏山作餬餅草堂老師出語云色香味觸具四塵且道餬餅具幾塵是時衆皆無語老師末後云大刀三十口以頌系其後
作者：釋慧空
朝代：宋

一處打開，五處捏就。
中下之流，槌聲斷後。
病起
作者：釋慧空
朝代：宋

老僧頭風，一月兩發。
見粥便嘔，見飯便噦。
死又不死，活又不活。
使他諸人，冷地忙殺。
觀音勢至，候饑候渴。
文殊普賢，左提右掇。
纔方起來，便翻著襪。
不問是非，乃棒乃喝。
呵呵雲門，君子可入。
看洞山初和尚語
作者：釋慧空
朝代：宋

兩頭蚯蚓呈三要，五眼胡孫念八還。
老蚌吞除龍樹月，瞎驢撞出趙州關。
真覺真贊·其一
作者：釋慧空
朝代：宋

一千五百人善知識，大坐當軒取意描。
眼上安眉猶不薦，面前球之更相饒。
真覺真贊·其二
作者：釋慧空
朝代：宋

德山師之師，巖頭師之友。
有是師，有是友，而負一千五百人善知識之地，而於法道大成也宜矣。
至若開雪山，則忠懿閩王爲之檀越。
辦衆事，則興聖國師爲之服勤。
定其宗，則有雲門偃。
正其派，則有玄沙備。
自餘稜展勁孚，鵝湖鏡清流，皆分光四海，若揭日月。
嗚呼盛哉，瞻之仰之。
殺人老賊面前，球子井贜捉獲。
石菖蒲
作者：釋慧空
朝代：宋

僊裔來何許，羅浮小洞天。
老僧忘百念，相對相翛然。
水潔情惟潔，石堅心更堅。
願持青苦節，庶定永君年。
石門庵偶作
作者：釋慧空
朝代：宋

百鍊黄金鑄鐵牛，十分高價與人酬。
臺前不有花含笑，應是東山一夏休。
示僧·其一
作者：釋慧空
朝代：宋

推行出睦州擔版漢，是聖是凡齊贊嘆。
十方世界絕冤親，不用藏身更吞炭。
示僧·其三
作者：釋慧空
朝代：宋

有問西來祖意，但與衲僧巴鼻。
香林坐久成勞，東山睡多損氣。
示僧·其二
作者：釋慧空
朝代：宋

趙州狗子無佛性，咬人更不存性命。
大悲千手不能遮，跋陀那龍側耳聽。
示僧·其四
作者：釋慧空
朝代：宋

一箇端坐喫不足，二箇同槃則有餘。
缺齒老胡曾未會，洞傳今古在吾徒。
禪人求偈
作者：釋慧空
朝代：宋

禪家流，悟自己，開眼曹溪十萬里。
況行機路守心空，病渴移家陽燄裏。
渴轉渴，水又非。
擡頭不覺雁南飛。
文殊堂裏萬菩薩，大唐國內無禪師。
或行棒，或行喝，棒喝交馳如電掣。
不容眨眼入思惟，忽把虛空敲出骨。
地神惡，天神悅，陝府鐵牛得一橛。
且等東山睡覺來，大掌連腮咄咄咄。
空王子
作者：釋慧空
朝代：宋

空王子之空而靈，拈起鉢飯忘了羹。
一生看經不識字，總十二部爲一句。
一生說禪不動口，噴嚏也成師子吼。
阿呵呵，黄面瞿曇爭奈何。
咄咄咄，是甚衲僧臭皮襪。
答宜禪頌見謁
作者：釋慧空
朝代：宋

宜禪謁老空，先自著便宜。
分明金彈子，博得糞球兒。
把得急拋下，堂堂空手歸。
前路逢人問，如何舉似伊。
答普賢夢石紀夢授觀音偈
作者：釋慧空
朝代：宋

補陀大土觀世音，位超灌頂佛長子。
不取正覺不涅槃，大慈悲等衆生界。
以如幻智入我夢，示身爲石令我取。
入手光嚴覺即無，無中度我觀音在。
俄而夢石一信通，授我大士栴檀像。
空無定居懶惰久，禮敬供養心常疏。
云何大士與夢石，不付他人惟付我。
譬如良醫視患衆，各隨其病授其藥。
空今病處正在懶，是故二彼用同時。
慈力欲我如觀音，一身普現一切處。
辯才欲我如夢石，一法圓成一切義。
懶無根蔕當處平，道有萌芽隨念長。
仰觀仁意乃我願，敢不再拜而欽承。
惟願菩薩大慈悲，受我少分之供養。
戒品爲香萬行花，勇猛爲幢堅固座。
願雲定水功德山，慧燈智日清涼月。
所陳妙樂皆法喜，所列珍羞盡禪悅。
一一遍滿虛空界，念念出我清凈心。
心無所住供亦然，是則名爲無盡供。
普願我等諸佛子，見佛盡作如己想。
而無彼己同異心，乃至夢中亦如是。
雖恒觀世間如夢，而能廣作諸佛事。
雖常觀諸法如幻，而能力轉大法輪。
當知如夢如幻法，非眼境界惟智境。
東山說偈夢石紀，見者悉成無上覺。
素上人爲普賢辦供過溪上需偈予曰與普賢有素不可無詞乃作五偈遺之歸山呈似道人一笑·其一
作者：釋慧空
朝代：宋

普賢願海君能續，火聚刀山勿厭登。
更入人間煩惱海，自然觸處妙相應。
素上人爲普賢辦供過溪上需偈予曰與普賢有素不可無詞乃作五偈遺之歸山呈似道人一笑·其三
作者：釋慧空
朝代：宋

雞寒上樹鴨下水，舉著今人長努嘴。
衆生不明顛倒機，祖教從來同一軌。
素上人爲普賢辦供過溪上需偈予曰與普賢有素不可無詞乃作五偈遺之歸山呈似道人一笑·其二
作者：釋慧空
朝代：宋

素公初住峨眉寺，遣化人間要話行。
借問話頭何自得，大都來處要分明。
素上人爲普賢辦供過溪上需偈予曰與普賢有素不可無詞乃作五偈遺之歸山呈似道人一笑·其五
作者：釋慧空
朝代：宋

千邪堆裏容開手，萬毒叢中許奪標。
不墮功勳夷險外，前頭寶所即非遙。
素上人爲普賢辦供過溪上需偈予曰與普賢有素不可無詞乃作五偈遺之歸山呈似道人一笑·其四
作者：釋慧空
朝代：宋

保壽當年作街坊，街頭撞著自家底。
而今豈是有遮藏，撩起清風殊未已。
終南山入定獼猴贊
作者：釋慧空
朝代：宋

方得其樹，萬壑千巖。
至令休復，屹若終南。
呼之六窗，寂爾不譍。
惟彼呼者，乃出其定。
聽雨亭
作者：釋慧空
朝代：宋

我行台雁之中途，一年兩憩安公廬。
不知昔人去此遠，但見水石清而虛。
向來頗讀有則語，懸水瀟瀟日夜舉。
道人似欲暗投明，故立此亭名聽雨。
客如鏡清老更癡，入流截流誰得知。
願公竹扉且常啟，我或發興來無時。
胡相士求偈三年予不說今秋復此與之
作者：釋慧空
朝代：宋

道人無心寧有相，以相求之無乃妄。
更言壽夭吉與凶，空裏覓痕鏡中像。
胡君得處初不然，無相之中以相言。
聖凡良賤皆一目，但有絲毫俱現前。
說既無私聽無忤，禍福死生皆夢事。
我惟以此入世間，猶如化人觀幻士。
孫陽於馬師曠琴，未可與之同日語。
老僧大笑客出門，秋雲駕雨過前村。
去去不須談此老，三年一偈真賺我。
與修漏頭陀·其一
作者：釋慧空
朝代：宋

上頭一竅最淆訛，多少郇公不奈何。
每見諸方多指注，誰知笑殺此頭陀。
與修漏頭陀·其二
作者：釋慧空
朝代：宋

是處叢林走一遭，敲磚打瓦不辭勞。
忽然踏著通天竅，始覺從前立處高。
與凈上人開行和尚語錄
作者：釋慧空
朝代：宋

捏烏巨山爲筆，蘸鄱陽湖作墨。
空中大書六字，薦福和尚語錄。
若人一覽無遺，山僧與伊臠肉。
與勇上人
作者：釋慧空
朝代：宋

虎丘之虎老且死，道人勇者乃其子。
以其有子父不亡，偈地風聲猶在耳。
東山於其父子間，爲之道舊爲鄉里。
要爾全機起乃翁，據虎頭而收虎尾。
與南雄明上人
作者：釋慧空
朝代：宋

馬祖接得大雄峰，一喝當機三日聾。
近來叢林無此作，多是活埋文字中。
君不見鬻薪客，特石墜腰供七百。
一字不能人爲書，繼續衣盂是伊得。
又不見周金剛，滿車載疏遊南方。
紙燈忽滅眼睛出，白棒一揮吾道昌。
玄中人，甚眼目，指金成鍮石作玉。
聖凡命在渠手中，凜凜威風誰敢觸。
直得如斯未稱渠，爾曹何苦猶貪書。
是間縱得不爲貴，天外出頭方丈夫。
與夢石分歲
作者：釋慧空
朝代：宋

歲盡人人有可分，翁今分歲亦隨群。
餅翻溪上團團月，鱠縷簷間細細雲。
漱壑醴泉春萬斛，堆槃珠柳雪千斤。
兩翁一飽風顛在，倦僕饑僮總未聞。
與妙庵主
作者：釋慧空
朝代：宋

至道之宗，備在爾躬。
求之則遠，守之不通。
不求不守，奇哉靈叟。
極離極微，應心應手。
觸目晴嵐，到處成菴。
捶呵彌勒，不與同龕。
石虎擡頭，泥牛入海。
驀劄相逢，一場風采。
與嶽麓範老
作者：釋慧空
朝代：宋

閩蜀限西南，中有同風句。
今年台雁行，一笑果相遇。
朝飯靈峰泉，暮宿中巖寺。
常恐溪漲時，阿師截流去。
與建州介瀨溪翁道人
作者：釋慧空
朝代：宋

翁翁介瀨溪頭住，我亦曾從溪上過。
一鉢飯香留不住，信根道眼兩無差。
菩提種子男兼女，清浄家風菜與茶。
大佛所傳無別法，只今猶有老僧伽。
與性上人
作者：釋慧空
朝代：宋

汝知東山空，胸中無窖子。
說禪瞎人眼，書偈汙人紙。
不知禪家流，於空何所取。
腳要汝自行，死要汝自死。
道不假他成，佛豈離自己。
唯有老趙州，平生一則語。
既是其中人，東山與之舉。
與撮藥曹道
作者：釋慧空
朝代：宋

當陽拈出大家看，來處分明去處端。
總是諸人自遮護，先生豪髪不相瞞。
與明州茂上人
作者：釋慧空
朝代：宋

十五已前不得去，寒木一尋生鐵鑄。
十五已後不得住，鍼筒鼻孔俱分付。
正當十五天然別，誰管春寒與秋熱。
拈起笠子爲焰光，遍在湖南幷兩浙。
與暠副寺
作者：釋慧空
朝代：宋

衲僧之勇惟法戰，鐵作渾身猶百煉。
不知誰是取讎家，直入南方行一轉。
上門上戶眼如鈴，有麽有麽機如電。
剔起便行何處尋，聲前句後新羅箭。
與曇上人
作者：釋慧空
朝代：宋

我今無別語，方便唯一路。
古今賢聖人，皆由此得度。
無爲一加鞭，只貴闊著步。
力行不中休，理盡即自悟。
不見新豐老，母在不歸去。
不見老趙州，蹔歸終不住。
兩翁僧中龍，千載乃一遇。
觀其入道初，尚欲一味做。
況我中下流，日用更多事。
行行宜念諸，青春易遲暮。
與朋寧二士
作者：釋慧空
朝代：宋

東山東遊形弔影，閉門作夏山房冷。
兩士能來共寂寥，人謂同風吾未省。
窗間一笑巖穴驚，窗外數峰清晝永。
不知祖道今安危，自撥寒灰出燒餅。
與正信庵吳居士
作者：釋慧空
朝代：宋

心外有佛不名信，自心是佛亦非信。
信盡心亡佛亦非，那吒手把金剛印。
與沔上人
作者：釋慧空
朝代：宋

參禪無悟處，如何得安樂。
置之空劫前，即爲空劫縛。
任運日用中，拶著無不錯。
懵然百不理，奈此一絡索。
勇猛積勳修，翻成大過惡。
端坐審思惟，不如更行腳。
東山老病漢，聞之爲喜躍。
願爾發足時，出門便蹈著。
與法界才庵主·其一
作者：釋慧空
朝代：宋

不動莖茅法界庵，庵中無物不同參。
一條白棒胡牀角，穿卻從前五十三。
與法界才庵主·其二
作者：釋慧空
朝代：宋

三腳驢兒腳踏天，恒河諸佛若爲宣。
閻浮夜半人驚起，把得芒繩下鐵鞭。
與洪兄
作者：釋慧空
朝代：宋

無傷機器微，我此法門大。
萬殊紛目前，一衲俱蓋過。
天外出頭來，衆中交腳坐。
佛祖是伊成，未言遭一唾。
與海上人
作者：釋慧空
朝代：宋

信步南來謂行腳，袖手群居頭似杓。
自視初無一線長，君獨喜之無乃錯。
偶北布衲翻轉披，驚起黄龍跌折角。
海兮海兮知不知，西山走入滕王閣。
與照上人
作者：釋慧空
朝代：宋

照時遠近俱到，用時毫髪無遺。
直得二途不涉，方能照用同時。
趯倒趙州略彴，拈起馬師簸箕。
任待通身是眼，當陽未免膠𥻿。
與珍道者造東山寺前石橋
作者：釋慧空
朝代：宋

灌谿劈箭雖云急，截流過者腳不濕。
東山一水人不驚，擬動腳時灘下立。
如何咫尺東山門，在眼可望不可及。
珍公老手但問渠，自有方便令人入。
與璨上人
作者：釋慧空
朝代：宋

參尋惟上士，駿逸諒無儔。
去住一言下，東西拄杖頭。
主賓能互換，鍼芥更相投。
忽竪頂門眼，西江水倒流。
與眉州遠上人
作者：釋慧空
朝代：宋

左握峨眉右五臺，新羅喫粥七閩齋。
朝來不省何方去，背卻三門著草鞋。
與符侍者
作者：釋慧空
朝代：宋

秀峰三聖堂中，符也曾職其事。
節制火筯香匙，使得燈籠露柱。
聖僧頸上下來，天台山中入去。
通玄不是人間，忽雨忽晴忽霧。
出門且莫匆匆，道取末後一句。
與純堯二上人
作者：釋慧空
朝代：宋

東山不會禪，只解拈飯椀。
方來英俊流，苦苦攻渠短。
袖中出幅紙，當面換渠眼。
不是東山癡，且要客心滿。
與聚道者造白林橋·其一
作者：釋慧空
朝代：宋

白林山中一句子，大谿爲舌日夜說。
路人擾擾如不聞，聚等諸人今始瞥。
與聚道者造白林橋·其二
作者：釋慧空
朝代：宋

橫身谿上略相酬，不住中間徹兩頭。
行人掉臂上頭過，誰信如今有趙州。
與腖兒
作者：釋慧空
朝代：宋

雲水四方人，同居九十日。
大光明藏中，各各不相識。
月兔曉東生，日烏夜西出。
善現問瞿曇，般若波羅蜜。
與虛上人
作者：釋慧空
朝代：宋

止渴須是水，止饑須是飯。
參禪須是悟，成佛不待旦。
伽陀有底急，休來問老漢。
既來無奈何，拄杖驀頭攛。
與諸友
作者：釋慧空
朝代：宋

龍亡大澤蚖蛇出，火炎崑山玉石焚。
百種交前今盡見，一時零落古無聞。
家居海角荔枝塢，書斷江南鴻雁群。
記得風前二三月，客亭長短我隨君。
與通上人
作者：釋慧空
朝代：宋

行腳莫歸鄉，枝筇一條鐵。
庵居不說禪，直以身爲舌。
莫歸剛要歸，不說又著說。
張翁把研槌，鍋中釣出鼈。
與通上人
作者：釋慧空
朝代：宋

迷時翻手迷爲悟，悟處存心悟是迷。
迷悟兩忘歸路盡，皖山深夜老猿啼。
與郛郎作骨董羹四首·其一
作者：釋慧空
朝代：宋

詩人例窮無可佳，借蔬貸粟東西家。
胸中一字不療餒，奈此滿篋皆雲霞。
郛郎之貧亦相似，眼高視世如空花。
兩翁相值且相煦，薄糝藜羹終勝茶。
與郛郎作骨董羹四首·其三
作者：釋慧空
朝代：宋

寒士百葅食藉佳，敢比八珍五侯家。
分甘長貧體生粟，誰能一飽面發霞。
自羹青松燒蘆菔，更雜石耳相天花。
願留佳士宿清晝，細引鑪香深炷茶。
與郛郎作骨董羹四首·其二
作者：釋慧空
朝代：宋

詩人說盡山中佳，一原春色秦人家。
松自宮商竹自羽，空明樓觀溪明霞。
微言到耳萬世事，香氣熏人百種花。
同欄立盡聽吾語，蟹眼湯成催客茶。
與郛郎作骨董羹四首·其四
作者：釋慧空
朝代：宋

上天既雨晴亦佳，黄雲滿壠金滿家。
政須與子加餐飯，何苦預人三咽霞。
今年明年吾自老，十日五日梅當花。
豈無詩力禦強敵，已作睡魔聞釅茶。
與開道者
作者：釋慧空
朝代：宋

大悲院裏羅齋出，十字街頭覓水程。
肩上袈裟無一截，草鞋落地作金聲。
與隱上人
作者：釋慧空
朝代：宋

一庵老兮藏百拙，隱不隱兮吾何說。
空心曾食梅州梅，赤腳踏雪山雪。
歸去來兮何似生，一朝雲突遼天鶻。
與香山虛頭陀
作者：釋慧空
朝代：宋

庵中有主從君住，無主外來俱得路。
雲烟眯目山礙膺，榛莽欺人溪澗怒。
看他本色住庵人，捏聚大千無一塵。
自見泥牛鬬入海，不記住來經幾春。
頭陀頭陀休趁鬨，一世初無一炊夢。
口邊白醭未暇揩，誰能更乞諸方頌。
持來拋放烈焰中，歸種香山芋與菘。
驀地钁頭輕築著，林間石虎吼天風。
草堂老師與靖名庵曰頓
作者：釋慧空
朝代：宋

縮腳水上橫行，掉臂空中直過。
無端此箇老人，特地與伊注破。
華光墨梅
作者：釋慧空
朝代：宋

隔江遙望白雲村，橫折梅花臥石根。
病眼朦朧失端的，淡烟小雨復黄昏。
葉居士施直裰求頌
作者：釋慧空
朝代：宋

廣南葉順居士，施我褐紬直裰。
比之七斤布衫，這個猶難提掇。
天寒雪落便披，日暖風和即脫。
脫著畢竟是誰，慚愧觀音菩薩。
蒙庵自東山寄龍眠畫寒山拾得圖來令作頌寒山著屐把帚作舞拾得腰筒拍手而笑豐干騎虎搔癢眎之戲書其後云
作者：釋慧空
朝代：宋

二子相逢舞笑時，此翁癢發似因之。
坐間一虎低頭覷，覷著三人總是伊。
龍眠畫出意不淺，空也言之恐未然。
更向蒙庵問端的，榴花洞口笑掀天。
西平石蛇蛇庵·其一
作者：釋慧空
朝代：宋

一段風光出當家，真成象骨與金沙。
遊人擬路庵前石，照顧南山鼈鼻蛇。
西平石蛇蛇庵·其二
作者：釋慧空
朝代：宋

頭枕南山尾北山，風雪陡頓落人間。
五臺拍手峨嵋笑，此外都盧是赤斑。
覽印無在語
作者：釋慧空
朝代：宋

老胡遺下一則語，匝地普天無不舉。
傾湫倒嶽是家常，物義不傷多莽鹵。
螗螂莫笑夏蜩癡，甘草酷似黄連苦。
黄連苦，南泉不打鹽官鼓。
覽天童示寂偈
作者：釋慧空
朝代：宋

太白峰前青海尾，一目秋光彌萬里。
漁翁醉入蘆花深，白鳥不飛天在水。
覽妙喜和尚衡陽示衆
作者：釋慧空
朝代：宋

海蚌直儱侗，不類海蠡兒。
開口便見膽，也好與一槌。
覽趙州語
作者：釋慧空
朝代：宋

趙州借得空生口，便自縱橫師子吼。
問其佛性狗子無，問其甲子蘇州有。
而今此口還空生，古佛依前成漏逗。
掀翻海嶽覓知音，箇箇看來日中斗。
觀僧作小字宗派圖·其一
作者：釋慧空
朝代：宋

蠅頭細字集爲圖，瓜瓞綿綿走線朱。
虎踞龍蟠諸老宿，半窗斜日黑蚍蜉。
觀僧作小字宗派圖·其二
作者：釋慧空
朝代：宋

寒泉洗眼看新圖，字線岐分黑間朱。
妙似他方摶棗葉，巧如九曲度蚍蜉。
觀音真贊·其一
作者：釋慧空
朝代：宋

此菩薩，從聞思修入三摩地，於一身現千手眼。
明乎無所不照，無所不明。
東山老漢，不免隨泥作佛。
南無觀世音菩薩，南無大慈悲菩薩。
觀音真贊·其三
作者：釋慧空
朝代：宋

此大開士，願力弘深。
初無自相，隨衆生心。
或以土木，至於縷線。
但有少緣，悉皆出現。
終不自言，我自於誰。
惟令見者，默爾知歸。
觀音真贊·其二
作者：釋慧空
朝代：宋

靜處藏身，動中跳出。
全起滅心，爲自在力。
耳聞不知，眼見不識。
天下人稱，圓通第一。
觀音真贊·其四
作者：釋慧空
朝代：宋

一香一華，惟稱惟讚。
潮落海門，風生彼岸。
謝丹山秀首座竹筇·其一
作者：釋慧空
朝代：宋

老身一衲百無營，病骨人驚太瘦生。
多謝枝筇解扶我，松陰石上聽溪聲。
謝丹山秀首座竹筇·其二
作者：釋慧空
朝代：宋

山中久住成老宿，雲水五湖來弟兄。
放下茶甌答了話，把得拄杖東西行。
謝曾運使惠詩並石爐二首·其一
作者：釋慧空
朝代：宋

公詩妙天下，當與天下共。
我欲私藏之，奈此知者衆。
乃持海一滴，施作無盡供。
莫生文字見，句句是日用。
謝曾運使惠詩並石爐二首·其二
作者：釋慧空
朝代：宋

凈名丈室中，熏爐亦冰雪。
持供雪山僧，蘆花與秋月。
客有問法來，跨門或未瞥。
爇爾懷中香，聽此石友說。
謝盧居士法衣·其一
作者：釋慧空
朝代：宋

雞足山中藏不得，黄梅夜半負將歸。
而今盧老重拈出，便是山僧肩上衣。
謝盧居士法衣·其二
作者：釋慧空
朝代：宋

長者施法衣，山僧肩上搭。
有口今嬾開，只憑衣說法。
謝顔庵主拄杖
作者：釋慧空
朝代：宋

拄杖一枝，蒼龍出水。
大流激湍，衆峰齊峙。
謝龐道惠茶
作者：釋慧空
朝代：宋

冰雪心腸獨老龐，一枝春信果無雙。
茅堂客散熏爐冷，有味無言日轉窗。
贈吳晦叔雪峰造金剛
作者：釋慧空
朝代：宋

執金剛神安法界，塑之年深亦復壞。
居士有力如金剛，一念成就金剛王。
魔塵不飛佛日光，門外人趨選佛場。
贈寥元飾·其一
作者：釋慧空
朝代：宋

十日中林足音絕，陳雲不飛天欲雪。
剪剪溪風忽轉霜，天工似與遊人設。
蹇驢風帽溪上來，眼明一二僧窗開。
地爐夜話月入屋，竹徑朝行山放梅。
公家秦溪富山水，碧瓦朱甍空翠裏。
還家開取虎頭巖，會見丹霞訪居士。
贈寥元飾·其三
作者：釋慧空
朝代：宋

家住秦溪紫翠間，好山終日遶朱闌。
莫如馬上尋山者，到老不知身在山。
贈寥元飾·其二
作者：釋慧空
朝代：宋

世途湔去利名垢，僧榻來熏知見香。
昭曠情懷陶靖節，清明風韻孟襄陽。
贈齡首座主庵·其一
作者：釋慧空
朝代：宋

三關透罷復何言，一派銀河落九天。
摩竭魚吞南海浪，扶桑人種陝西田。
贈齡首座主庵·其三
作者：釋慧空
朝代：宋

南方浩浩正談禪，誰問君家博飯田。
待我寒衣都補了，袖茶來訪钁頭邊。
贈齡首座主庵·其二
作者：釋慧空
朝代：宋

旴水盡頭居士宅，白雲深處法王家。
誰知長就無根樹，便有人尋臘月花。
贈齡首座主庵·其五
作者：釋慧空
朝代：宋

說圓不覺拖泥水，立悟分明落二三。
要得不移毫髪許，寶雲山裏寶雲庵。
贈齡首座主庵·其四
作者：釋慧空
朝代：宋

飛猿關外路縱橫，雲水多年取次行。
今日有人親坐斷，往來公驗要分明。
跋白鹿寄庵續寒山詩卷後
作者：釋慧空
朝代：宋

寒山忍寒哦五字，不爲世間瓜與瓠。
寄庵續之則有餘，法燈擬之不相似。
拾得日暮趁牛歸，豐干天明騎虎去。
可憐辛苦油澆神，年年打供國清寺。
辭草堂老師歸閩
作者：釋慧空
朝代：宋

短筇初把探深深，展盡神機被陸沉。
搦殺未償當日恨，翻身誰識此時心。
不離左右金爲土，別有生涯土作金。
既去後來應請問，莫言曾到此山陰。
送二僧之衡陽·其一
作者：釋慧空
朝代：宋

閩蜀同風果同風，袈裟拔出鞋袋中。
相逢古寺話俄頃，怪我稱鎚落深井。
不憂佛日居衡陽，不憂無人振頹綱。
卻憂秋高霜月冷，鐵牛夜度飛猿嶺。
送二僧之衡陽·其二
作者：釋慧空
朝代：宋

衡陽老子一僧耳，打雨罵風無別伎。
海上禪流未識渠，將謂三頭仍六臂。
兩川邁往初不然，我喜其行重說偈。
披秀菴前癩狗兒，要見衡陽只這是。
送人化修上·其一
作者：釋慧空
朝代：宋

爾祖傳家唯此鉢，中雖無物不憂貧。
持從鬧市門頭過，倒廩傾囷自有人。
送人化修上·其二
作者：釋慧空
朝代：宋

盡謂黄龍山裏龍，彌年翻去碧潭空。
君行爲報居人道，遐邇雖殊一雨同。
送人往臨漳·其一
作者：釋慧空
朝代：宋

通身紅爛不堪歸，只爲無人識得伊。
覓得休糧聖方子，刺桐花下笛橫吹。
送人往臨漳·其二
作者：釋慧空
朝代：宋

休處言休便好休，家山春色滿揚州。
何須更說通身句，歷歷東風百草頭。
送人歸臨漳兼簡湛首座
作者：釋慧空
朝代：宋

白雲埋藏丘壑裏，天風無端忽吹起。
雁山聳秀我杖頭，漳水澄清君腳底。
一南一北恰同途，雖曰同途不相似。
到家爲我到龍山，問訊山中湛老子。
送僧三首·其一
作者：釋慧空
朝代：宋

蜀川老覺家潼川，懷中交子是鐵錢。
三年聽講大慈寺，執卷問之不識字。
三年參禪大隋山，蓋龜劫火猶顢頇。
瞿塘忽放鐵船下，不問灧澦堆如馬。
逆風使過荆湖南，焦荔林中來放憨。
同風莫倚閩與蜀，飲水更須防蠱毒。
送僧三首·其三
作者：釋慧空
朝代：宋

東山送人只一句，纔擬欽承喝出去。
而今更向紙上求，大似因鷹拏死兔。
猷禪猷禪知不知，堅坐守之無了時。
趁取西風霜未落，泐潭百丈在江西。
送僧三首·其二
作者：釋慧空
朝代：宋

支提天冠千眷屬，龜山蔡柳兩尊宿。
總在參禪屋角頭，開眼光光互相燭。
參禪自是雲水儔，四顧坤維有高躅。
勝妙光中不肯留，六六要明三十六。
當其行，歌一曲，春草青兮春水綠。
東山老矣夫何言，縱有言兮不堪讀。
送僧上徑山兼簡妙喜老人·其一
作者：釋慧空
朝代：宋

大士昨來聞出世，阿師今日又登途。
杖頭倘有閑田地，寄我山頭一紙書。
送僧上徑山兼簡妙喜老人·其二
作者：釋慧空
朝代：宋

半幅全封一字無，莫嫌者也及之乎。
還將昔日芭蕉語，寫作王公十道符。
送僧之育王
作者：釋慧空
朝代：宋

一庵臥病死無異，放髪齊眉老更顛。
相送無信茶一椀，江山岸下浙東船。
送僧歸凈衆
作者：釋慧空
朝代：宋

君不見昔日貴湖拋保福，苧溪溪畔曾叮囑。
汝歸東海我歸山，鳥道行人難措足。
又不見無隱當年隱石師，獨傍巖阿燒栗皮。
塵埃擾擾未歸客，四壁生涯說向誰。
我今不向石師住，貴湖亦非吾住處。
溪邊流水自西東，巖畔栗皮任堆聚。
信腳來到五華峰，峰頭重整舊家風。
爲報漳泉諸道友，吉山元是福山翁。
送僧歸四明
作者：釋慧空
朝代：宋

跛鼈三年病，一書千里心。
冤家容可避，到老也相尋。
送僧行腳
作者：釋慧空
朝代：宋

兩兩三三獨自行，風前大好水雲僧。
神光萬里杖頭眼，出入飛猿似不曾。
送僧行腳
作者：釋慧空
朝代：宋

趙州送人曾有語，有佛無佛俱莫住。
若是金毛師子兒，他家自有通霄路。
因記雪峰行腳時，九上洞山三投子。
被風墮笠渠不收，蓋天蓋地從此始。
兩翁從此跡已陳，後世事之如事生。
道人即是後來秀，千里脩途宜力行。
勿賢前輩輒自已，當與兩翁爭重輕。
我如老馬雖伏櫪，喜見此行猶更鳴。
送僧遊天台·其一
作者：釋慧空
朝代：宋

天台五百尊者，喫盡秀峰酸豏。
更引秀峰禪和，盡向橋頭脫賺。
初開盞裏茶花，次散空中燈焰。
分明不是好心，到者以何爲驗。
若是具眼高流，一見不勞再勘。
送僧遊天台·其二
作者：釋慧空
朝代：宋

天台五百尊者，受盡秀峰供養。
更引秀峰禪和，費他草鞋拄杖。
初說石梁橫空，次誇聖燈明亮。
元來不是好心，只要遞相欺誑。
煩公勘破歸來，領過不消一狀。
送光侍者充街坊
作者：釋慧空
朝代：宋

養子不著順摩捋，喝要耳聾棒要殺。
摩捋得成用不行，棒殺教伊應手活。
東山妙得養子方，所以用時俱爪抹。
我是謝郎先早歸，打就鐵船相觸撥。
送光兄之百丈兼呈山中禪師以當書矣·其一
作者：釋慧空
朝代：宋

不疑汝未徹，端的若爲分。
寶劍寒光動，桃花雲裏春。
送光兄之百丈兼呈山中禪師以當書矣·其二
作者：釋慧空
朝代：宋

生涯一物無，坐對方來客。
有問不違伊，向道庭前柏。
送化主·其一
作者：釋慧空
朝代：宋

空生曾乞臨江市，日與雲居打飯錢。
老入華峰無用處，君今行乞記當年。
送化主·其七
作者：釋慧空
朝代：宋

空生曾乞臨江市，恰似君今無別理。
只將千聖不曾傳，到處逢人水投水。
持來滿滿復是誰，把得便行何擬擬。
雖然末後有牢關，踏著歸來不相似。
送化主·其三
作者：釋慧空
朝代：宋

明知曰空具足器，向裏得時無不是。
及至歸來放下時，笑倒南山老鼈鼻。
送化主·其九
作者：釋慧空
朝代：宋

少年入衆先行乞，最初一步須牢實。
多見時流昧此心，施受之間兩無益。
信心人，一粒米，重似丘山曾不止。
持來豈是得便宜，未了分明著他底。
賢禪賢禪宜努力，諸佛衆生從此出。
逆行順行忽相當，戶戶門門成大吉。
送化主·其二
作者：釋慧空
朝代：宋

吉山真心成抑逼，僧至參禪令乞食。
誤他多少禪家流，入不得處爭著力。
送化主·其五
作者：釋慧空
朝代：宋

昔人遣化曾垂示，三步五步一蹙鼻。
從緣入得即不無，七佛之儀殊未備。
今日吉山分化人，豈在途中方瞥地。
千差一印靡有遺，萬善同歸寧自利。
不自利，非利他，家家門啟通霄路，處處蓮開火裏花。
送化主·其八
作者：釋慧空
朝代：宋

一偈普送諸禪客，萬化門中等慈力。
門門對現沒遮攔，箭箭離弦俱中的。
因記芭蕉曾遣化，未出門時先話霸。
而今更不論親疏，收功盡在華峰下。
送化主·其六
作者：釋慧空
朝代：宋

堆堆危危是什麽，生鐵饅頭千萬箇。
無心椀裏盛將來，有眼禪人俱咬破。
吉山安衆飯亦無，終是不教渠忍餓。
煩君普告信心人，一句當陽莫嗟過。
送化主·其四
作者：釋慧空
朝代：宋

袖裏深藏大吉山，逢人拈出好生觀。
不嫌貧富僧兼俗，價數高低試著看。
送化主造大目谿橋
作者：釋慧空
朝代：宋

擘開太華手，生鐵鑄就漢。
拈起白玉虹，跨著谿兩岸。
東西南北人，步步無間斷。
直造大歇堂，一生事成辦。
送化士
作者：釋慧空
朝代：宋

一偈普送諸人，諸人同乘一偈。
持遍萬戶千門，箇箇不落第二。
有則直是當陽，無則極難回避。
有無二彼俱收，丹山與汝巴鼻。
送化士
作者：釋慧空
朝代：宋

洞山身如椰子大，不畜粒米與莖菜。
無人烟處門打開，接待方來也奇怪。
吉山從作山中主，只用十方菩薩子。
二時鐘鼓不曾虧，是汝持來還供汝。
兩翁同中具生殺，明眼高流試提撥。
可中見得無少差，是謂能持吉山鉢。
送化士·其一
作者：釋慧空
朝代：宋

千差路上尋人，沒底盂中取足。
雖非格外風規，且是瞿曇目錄。
送化士·其一〇
作者：釋慧空
朝代：宋

秘在形山元是礙，散於人世亦非真。
還從是礙非真處，收取歸來要見人。
送化士·其一一
作者：釋慧空
朝代：宋

收得歸來一破顔，兩肩荷負幾多般。
當堂放下元無物，打鼓從教普請看。
送化士·其一三
作者：釋慧空
朝代：宋

此鉢傳從諸佛，大緣今在汝身。
盡力盡心持去，上門上戶尋人。
送化士·其一二
作者：釋慧空
朝代：宋

堂中宴坐山含月，塵裏分身珠走盤。
但得此心無住著，世間那有路行難。
送化士·其一四
作者：釋慧空
朝代：宋

迫促空生說偈，頓送普化上街。
三日兩日要供，十日五日要齋。
送化士·其七
作者：釋慧空
朝代：宋

達士相逢即出，衲僧似有如無。
上門上戶討得，堆山積嶽破除。
送化士·其三
作者：釋慧空
朝代：宋

門外斜風細雨，窗間禪版蒲團。
不有高人猛利，那容老者安閑。
送化士·其九
作者：釋慧空
朝代：宋

人間岐路事何如，小大榮枯有萬殊。
但願家傳無底鉢，盡情收拾不論渠。
送化士·其二
作者：釋慧空
朝代：宋

諸方多是雙行，疏山純用一著。
乞食且要及時，佛法不怕爛卻。
送化士·其五
作者：釋慧空
朝代：宋

直爲江西老宿，便忘世路間關。
千里一辭閩嶺，四年三到疏山。
送化士·其八
作者：釋慧空
朝代：宋

調心不易安心易，離世非難應世難。
要識諸君三昧力，莫辭同隊到人間。
送化士·其六
作者：釋慧空
朝代：宋

飯在千門萬戶，僧離古寺名山。
七佛已前儀式，一時頓覺追還。
送化士·其四
作者：釋慧空
朝代：宋

達幻方能應物，忘心乃可循門。
在昔我嘗用此，而今持以贈君。
送十二歲童兒
作者：釋慧空
朝代：宋

男兒十二有如此，不減當年人姓甘。
避寇春風更春雨，舉家江北又江南。
藜羹脫粟依僧飯，斷簡殘編近佛龕。
我亦從來識英物，夜深應與阿戎談。
送印侍者廣化開山歌
作者：釋慧空
朝代：宋

君不見東山老人僧中月，法惟直指初無說。
有衆如雲來不休，有飯如山供不徹。
印道人，善時節，不持應器循門乞。
只募同心一萬人，請將大地爲檀越。
或寬平，或曲折，與我福田衣不別。
二彼雖無施受心，萬斛千倉從此出。
若見聞，宜猛烈。
莫守從前慳吝穴。
些兒信種落其中，遍界靈苗齊秀發。
送印禪歸鄉
作者：釋慧空
朝代：宋

秦溪青田十日程，自彼到此小行腳。
念來三見楓葉丹，依然又带天平錯。
問渠去矣再來無，遊客雖好家山樂。
我亦無家可得歸，去去善爲山路惡。
送可師歸西山兼簡法華無證
作者：釋慧空
朝代：宋

半世幾離合，翛然無住身。
又爲一去客，元是再來人。
野宿風鳴雪，江行梅破春。
兩翁如問我，爲話鬢毛新。
送吳居士
作者：釋慧空
朝代：宋

化緣架就留香堂，乞飯又飽留香衆。
明年入夏便歸來，三日一齋五日供。
普願雪山立雪徒，聖箭離弦萬鈞重。
送善兄還洞山兼呈方丈·其一
作者：釋慧空
朝代：宋

洞山好佛貴兼尊，老奯才方得入門。
留得中心者些子，而今著力有兒孫。
送善兄還洞山兼呈方丈·其二
作者：釋慧空
朝代：宋

一書遠寄雲中舊，五偈仍觀雪子吟。
且喜新豐消息在，南方滿眼是叢林。
送圓上人歸雲居
作者：釋慧空
朝代：宋

康廬諸峰歐阜殊，寺稱天上衆五湖。
古來相傳應真輩，多入此衆潛安居。
有爲白癩聊戲劇，鄰坐惡之思割席。
一朝忽怪單位空，遺下瘡痂渺無跡。
東山若是與同時，捶折其脛寧容之。
圓今病痛又相似，放過從教天下疑。
送堯愷二上人
作者：釋慧空
朝代：宋

四山如壁不可去，當處如火不可住。
上人既是要游方，可中須得超方句。
珍重便行萬八千，通霄有路恒沙數。
不落平常試道者。
道道若道未得，此去秦溪有直指。
老子若能見之，必爲汝道。
送夢石歸妙峰德雲庵
作者：釋慧空
朝代：宋

紹聖五年戊寅冬，王母吞卻嘉州像。
覺來捫腹喜且驚，一朝生出這和尚。
鋭頭長身碧兩瞳，衆聚說法聲如鐘。
少年蹈斷象骨路，出處大類飛山翁。
老而益健難近傍，德山縮手臨濟讓。
善財盡力無處尋，又是經行別峰上。
送天衣化士
作者：釋慧空
朝代：宋

化人生裏家常鉢，細大投之總不遺。
今我助緣維一偈，且煩持以供天衣。
送妙侍者遊方
作者：釋慧空
朝代：宋

秋雨秋風如解事，忽送新涼到庭戶。
道人明日先我行，少立斯須聽吾語。
龍蛇共路古猶今，魔佛同源水非乳。
滿世誰能辨正邪，入門且可分賓主。
句中有眼汝驗渠，棒下無私渠驗汝。
好手雖然不犯鋒，橫身卻在鋒鋩裏。
象王蹴蹋驢群空，師子嚬呻狐類死。
道人一等是精靈，大顯無功合如此。
愧當十偈非賞音，喜見獨行無伴侶。
相逢休問來何從，佛壽之孫佛心子。
送妙修造
作者：釋慧空
朝代：宋

昔人架屋著閑漢，同道嗔之不與語。
秀峰屋下沒閑人，不是超佛即超祖。
佛祖至大渠更超，此屋黄金君勿憚。
下山遍訪檀施門，必有奇人咄嗟辦。
送宗上人遊方
作者：釋慧空
朝代：宋

華峰壁立爲初友，雁宕深奇爲指南。
臨濟兒孫上封老，見今說法在靈巖。
送定勳二上人
作者：釋慧空
朝代：宋

定禪快爲師子吼，勳禪瑩凈玉無垢。
兩禪同居淵不分，一日用之左右手。
超方獨脫王老師，向何壁立今何慈。
杓柄短長鍋大小，揭而示之無可疑。
末後更有一句子，未省兩禪著何語。
東山有句不敢書，恐著替渠出山去。
送宜川
作者：釋慧空
朝代：宋

一氣萬化之所種，眼處不透花重重。
達人於中有大觀，得處何止如雞蟲。
倒爾鼻息作雷吼，佛祖望之猶縮手。
擡頭三世才曉昏，過眼千差孰妍醜。
孤雲爲伴鳥助歌，沙鷗起舞魚吹波。
世間憂樂如我何，病夫聊示見其多。
送實兄入閩·其一
作者：釋慧空
朝代：宋

病夫不釣龍江月，倒指于今已十秋。
君過合沙煩問訊，蘆花深處舊漁舟。
送實兄入閩·其二
作者：釋慧空
朝代：宋

鉢飯元無那免乞，家山既有要須還。
莫愁劍水急於箭，入得飛猿總不難。
送岸上座出隊
作者：釋慧空
朝代：宋

道人自嫌不安住，四年三走黄塵路。
那知擾擾黄塵中，暗去明來皆當處。
觀音鬧市開普門，彌勒魚行弘六度。
道人笑我勿多談，出門烟雨遙山渡。
送川全之雲門
作者：釋慧空
朝代：宋

入嶺踏著披秀，恰似倒食甘蔗。
前頭節節不同，未可只麽掉下。
雪峰玄沙黄蘗，鼓山東禪西禪。
是處波騰嶽立，隨方五位三玄。
一一從頭咬嚼，要令首尾完全。
雲門盡頭一節，苦硬如咬生鐵。
一咬咬著舌頭，洛陽橋成兩截。
普賢隱身無地，文殊倒退三千。
有問蔗作何味，附子出在西川。
送巾扇街坊
作者：釋慧空
朝代：宋

華巾未解心中結，阿難有理難伸說。
犀牛扇破索牛兒，鹽官爲物心偏切。
上人幸是手眼親，獨用雙拈此時節。
一條秋水凈無痕，八面清風消惱熱。
送廣州化士·其一
作者：釋慧空
朝代：宋

禪參閩嶺雪峰寺，飯在南方檀越家。
歲歲僧歸飯滿鉢，普熏何獨是毗耶。
送廣州化士·其二
作者：釋慧空
朝代：宋

雪嶺留香衆，南方上善人。
先佛肅恭法，佛子今此行。
古佛有儀式，衲僧不放過。
一座雪峰山，千門萬戶到。
送廣州達珠二化士·其一
作者：釋慧空
朝代：宋

凡物不達何施爲，惟其達者深所宜。
如珠走槃自圓轉，影跡不滯孤光隨。
良由水達舟船通，道路達則車書同。
心境達則機用活，事理達則人法空。
至於真達不疑處，鼎鼎舌頭無剩語。
殺人老賊今放憨，喝聲雷送番禺雨。
送廣州達珠二化士·其三
作者：釋慧空
朝代：宋

鼈鼻毒蛇橫古路，切忌當頭犯渠怒。
犯時性命俱喪亡，不犯依前無避處。
更有木蛇隨後來，草中毒氣觸還乖。
山頭老漢遭一螫，至今負痛聲如雷。
痛聲撼動大庾嶺，直至海南人猛省。
面前公案甚分明，莫負東山水上行。
送廣州達珠二化士·其二
作者：釋慧空
朝代：宋

二龍爭珠不必求，頂上之珠何足留。
摩尼之珠不必識，衣裏之珠何足收。
廣南自有鎮海珠，白月黑月分形模。
無求無得珠不露，冏冏璧月生珊瑚。
而今四海呈珠者，俊快不在仰山下。
若謂縱橫不犯波，爭奈龍王按劍何。
送廣州達珠二化士·其四
作者：釋慧空
朝代：宋

木球轉處橫身去，按住球時須款步。
定場戲罷急翻身，莫來攔我球門路。
五州管內人再來，無球可放莫生猜。
朝來打鼓普請看，未見當年人斫牌。
廣南人自有佛性，試攜此語辨邪正。
巖巖象骨摩蒼穹，凜凜四面生清風。
送延福專使·其一
作者：釋慧空
朝代：宋

金身荷去萬鈞重，千里持來一物無。
且喜重關俱透徹，浩歌歸路倒騎驢。
送延福專使·其二
作者：釋慧空
朝代：宋

剪剪江風雪應時，雪中春在老梅枝。
朝來折作江南信，戲蝶遊蜂總未知。
送復上人之雪竇
作者：釋慧空
朝代：宋

復也雖少年，其志亦猛烈。
發足指乳峰，赤手探虎穴。
直須得虎歸，不可只麽說。
送之披秀前，歲暮千峰雪。
送德上人歸故山
作者：釋慧空
朝代：宋

泯泯衆人中，不與一人共。
闃爾居閑房，儼若臨千衆。
是謂有恒人，一心無二用。
東山早嘗學，身行而口誦。
久之如善射，縱橫無不中。
魔外作姻親，蛇虎爲伯仲。
離歌無可言，出此以爲送。
送忍禪遊方
作者：釋慧空
朝代：宋

人言祖意不可說，未動唇吻先卷舌。
雖然說著也不妨，道火何曾口邊熱。
若作說會一重關，不作說會萬重山。
自家肚皮自家劃，莫被傍人開眼瞞。
忍禪少年心踴躍，買雙草鞋穿兩腳。
天台南嶽走一遭，鐵額銅頭須撞著。
送悟大師重造金剛
作者：釋慧空
朝代：宋

八大金剛常住世，護佛正法令久住。
精藍金剛相先壞，欲令正法住爲難。
悟禪致力扶正法，故先成此金剛王。
老僧嘉悟善用心，說偈贊其令速辦。
送支提化士
作者：釋慧空
朝代：宋

天寒忽憶大支寺，迢遞晚鍾烟際山。
安得腰纏十萬貫，亦隨君去飯天冠。
送明首座幷簡元故人
作者：釋慧空
朝代：宋

目山第一座，江陰道人明。
披秀五年住，衆中稱老成。
龍門吹毛子，甌峰空故人。
昨聞開定山，問之乃其兄。
投機雷雨解，操行冰霜清。
一點皮下血，大千塵中經。
以公好兄弟，增我朋友情。
新年拄杖頭，依舊吳山青。
譚間煩引及，衰病老空生。
送智道者
作者：釋慧空
朝代：宋

宛陵道者菩薩，化遍東吳今到此。
干戈叢裏月行空，憂苦海中蓮出水。
知空曾見老衡陽，冷火枯牀同夜雨。
大有衡陽跳竈兒，珍重此行俱訪取。
送曇上人遊方
作者：釋慧空
朝代：宋

昔人有言生處樂，東山何勸人行腳。
殊方異域走苦辛，峻嶺重關多險惡。
東山往昔被賺來，故就于今拔本著。
問渠端的何處生，一言解卻通身縛。
送本書記住保壽
作者：釋慧空
朝代：宋

吳山道人真倔強，氣吞佛祖無諸方。
飽參不數古韶偃，操詞不齒今蘇黄。
獨能以文事圓悟，期於季軟振頹綱。
緣熟果能符素志，要與乃祖聯遺芳。
金券揭起益高價，栗蒲突出重耿光。
弄蹄驢子驥莫及，踢出保壽今開堂。
三聖休更推僧出，此公毒手難近傍。
咦！。
送本首座還梅州
作者：釋慧空
朝代：宋

病夫獨臥雪山雪，抱渴惟思梅嶺梅。
歲晚犯寒宜好去，新年忍死待歸來。
送樞兄之梅州
作者：釋慧空
朝代：宋

住庵人，老雷堆。
行腳土，心孔開。
忍寒莫守雪山雪，有口快嚼梅州梅。
梅州老人我知識，入門不用先安排。
橫膝黑蛇三尺鐵，崖崩石裂當一擊。
送正維那歸華亭
作者：釋慧空
朝代：宋

無絲線子拽不斷，正要幷州快剪刀。
爾既有之還不用，山僧贏得笑呵呵。
只將一笑贈君行，無限青山送又迎。
到得華亭人不識，柳陰終日釣舟橫。
送永兄遊浙·其一
作者：釋慧空
朝代：宋

峨嵋山腳蓬蒿箭，射中虛空成兩片。
驚起當年陳老師，通身是眼何曾見。
送永兄遊浙·其三
作者：釋慧空
朝代：宋

秋來射入吳中去，寄語吳人好相遇。
承言便是過新羅，孤負東山出門句。
送永兄遊浙·其二
作者：釋慧空
朝代：宋

湖南穿過來江南，無師不道無禪參。
雲門坐臥了一夏，澗水松風共對談。
送油頭·其一
作者：釋慧空
朝代：宋

十分親近見還遲，放去令渠自發機。
他日歸來如點著，普天無處不光輝。
送油頭·其二
作者：釋慧空
朝代：宋

明星時時出現，衆生日日成道。
如何空王殿前，多是點時不到。
送泉州使臣
作者：釋慧空
朝代：宋

只這佛國土，遍滿十方空。
毘耶金粟老，說法在其中。
徹骨慈悲棒，當機激箭鋒。
空生打退鼓，不敢現神通。
送泉州積善專使
作者：釋慧空
朝代：宋

積善山中僧，有膽如天大。
敢持居士書，來覓空上座。
跨門不肯休，著了方知道。
歸語晉江人，大蟲裹紙帽。
送泐潭化主往泉南
作者：釋慧空
朝代：宋

馬駒霜蹄疾如電，過處千人萬人見。
於中有個見得親，也似不虛行一轉。
古來佛國號漳泉，此去逢人呈舊面。
不須更揀親與疏，是有是無都一串。
看看激起南海波，流入西江爲瀚漫。
江西老宿問空生，但道而今成老健。
送泐潭化士·其一
作者：釋慧空
朝代：宋

大智承當三日聾，丈夫志氣豈雷同。
飛鸞渡水急於箭，喝下教伊不敢東。
送泐潭化士·其三
作者：釋慧空
朝代：宋

瞎驢無足尾過頭，蹴踏乾坤勢未休。
大寂馬駒追莫及，溈山水牯豈同流。
送泐潭化士·其二
作者：釋慧空
朝代：宋

不道二方遭毒手，更持一鉢訪空生。
空生亦似把不住，放出瞎驢隨隊行。
送深書記·其一
作者：釋慧空
朝代：宋

東海鯉魚吞卻海，西河師子口門大。
金剛喚起足行神，還卻趙州行腳債。
送深書記·其二
作者：釋慧空
朝代：宋

吹毛不是凡間鐵，百匝千重唯一決。
出頭天外笑呵呵，喜得空生不曾說。
送清知客
作者：釋慧空
朝代：宋

從生至老只這漢，歷歷孤明沒形段。
雖無形段卻淆訛，要是紅爐千萬煅。
如今何處是紅爐，兩浙江南試行看。
空生老矣渾不知，栽松只在寒巖畔。
送湖州覺化主
作者：釋慧空
朝代：宋

佛子汝知世界海，有等世界多寶藏。
於中凡聖情非情，靡不皆依此寶住。
或取而有爲慳貪，或捨而亡爲孤露。
有亡取捨紛其懷，是皆未知真寶所。
佛子汝宜入世間，開示人人令自悟。
求心不有法本無，令此寶藏自然至。
善諸一身寶不增，散之萬有寶猶故。
以此奉供天人師，佛子是名真供養。
送澤上人
作者：釋慧空
朝代：宋

出入叢林成歲月，養成大樹沒根栽。
東山老矣病且耄，爲蔭爲涼待後來。
送澤化士兼簡雲門延福二老·其一
作者：釋慧空
朝代：宋

青蛇在握心方壯，赤驥追風路不遙。
透得雲門鐵關過，海濤聲撼洛陽橋。
送澤化士兼簡雲門延福二老·其三
作者：釋慧空
朝代：宋

過了雲門更好看，前頭孤峻有姜山。
三關一箭收功後，南海波斯念八還。
送澤化士兼簡雲門延福二老·其二
作者：釋慧空
朝代：宋

吉山何啻百彌盧，袖裏攜來一物無。
前路逢人即拈出，不知誰是赤鬚胡。
送澤監寺出嶺
作者：釋慧空
朝代：宋

我自入嶺來，稱鎚落深井。
如君英俊流，當以我爲警。
摩挲探水杖，透脫飛猿嶺。
送別無所譚，霜清溪路永。
送照上人
作者：釋慧空
朝代：宋

五華崷崒白雲中，送盡行人是此峰。
若問此峰何面目，但言瓶錫住經冬。
送珍兄之黄蘗
作者：釋慧空
朝代：宋

老倒空生，言無旨的。
索瓶指泥，覓偈與墼。
俊流把得，劈面便擲。
如其不然，分付黄蘗。
送璉兄之雲門
作者：釋慧空
朝代：宋

人言學禪如學射，誤得同流走天下。
夢中射落蟭螟窠，開眼看來無縫罅。
無縫罅兮不爲差，萬煅鑪中尋尾靶。
翻身築著老雲門，從古風顛稱普化。
送疏山化主
作者：釋慧空
朝代：宋

疏山開山矮師叔，手中木蛇稱最毒。
近江無水山無柴，我昔到時無不足。
休論苦瓠與甜瓜，是聖是凡同一家。
但看開山好基業，與伊隨分著些些。
送白上人還豐巖
作者：釋慧空
朝代：宋

我初不識丹霞師，邇來偶識丹霞子。
卻因其子識其師，雲水相懸渺千里。
空生不往豐巖中，丹霞不到西庵裏。
如何說箇相識來，理契即鄰休寐語。
風前把出贈行人，虛空稽首須彌舞。
千載冰巖一日春，懸水落崖聲似雨。
送白兄歸豫章
作者：釋慧空
朝代：宋

我今懶說偈，汝亦莫言別。
莫歸剛要歸，不說又著說。
土宿騎黄牛，旌陽鑄生鐵。
老胡道未行，當門齒先折。
三年留客歸，一等是饒舌。
努力慎長途，春寒天欲雪。
送知殿·其一
作者：釋慧空
朝代：宋

西天胡子沒髭鬚，南北禪和苦覓渠。
合眼相逢開眼笑，君山點破洞庭湖。
送知殿·其三
作者：釋慧空
朝代：宋

諸佛光中衆生，衆生光中諸佛。
若明生佛一如，便見重重涉入。
送知殿·其二
作者：釋慧空
朝代：宋

人人盡有光明，只恐點時不到。
試攜投子油瓶，一一與伊按過。
送知殿·其五
作者：釋慧空
朝代：宋

黑月夜中無別，行人下足即疑。
須得之燈發現，令渠是處光輝。
送知殿·其四
作者：釋慧空
朝代：宋

脩廊下夜沈沈，古殿中香冉冉。
要參過去燈明，只在如今一點。
送空兄·其一
作者：釋慧空
朝代：宋

空不議宗宗乃通，宗不識空空乃同。
同風更得通風句，只這空宗是祖翁。
送空兄·其二
作者：釋慧空
朝代：宋

衲僧杖子天然別，千里萬里一條鐵。
點著閩山即便回，敢保老兄猶未徹。
送茶化士·其一
作者：釋慧空
朝代：宋

建溪深與吉山鄰，勝氣潛通不在陳。
但看吉山茶椀裏，雪花時現建溪春。
送茶化士·其三
作者：釋慧空
朝代：宋

正味森嚴來處異，叢林多用顯家風。
趙州一味客心盡，風穴三巡主意濃。
要使人人開睡眼，且煩小小現神通。
郝源北苑大雲際，盡入吉山茶椀中。
送茶化士·其二
作者：釋慧空
朝代：宋

五湖雲水訪山家，不問親疏盡與茶。
若省此茶來處者，出門風擺綠楊斜。
送茶頭幷化士·其一
作者：釋慧空
朝代：宋

四海建溪茶，古今人所重。
惟有禪家流，端的得受用。
風穴出送行，香嚴用原夢。
古佛老趙州，到與不到共。
今者披秀翁，又作如是供。
階也分化權，空生與之頌。
但得出處真，一用一切用。
送茶頭幷化士·其一〇
作者：釋慧空
朝代：宋

至辱莫若乞，至樂在無求。
苟得無求旨，雖乞吾何羞。
道人白雲居，心與白雲儔。
明朝出山去，迫夏歸來不。
送茶頭幷化士·其一一
作者：釋慧空
朝代：宋

盡大地是吾檀越，梅花杏花先後發。
綠楊陰下問長安，門門有路皆通達。
祖師禪，活鱍鱍，長秔米飯抄滿鉢。
送茶頭幷化士·其一三
作者：釋慧空
朝代：宋

道人隨處展家風，酒肆魚行有路通。
但得堂中鹽米辦，吉山佛法自興隆。
送茶頭幷化士·其一二
作者：釋慧空
朝代：宋

佛子平居觀世間，皆謂圓融無雜壞。
使其應入如所觀，與奪交馳還窒閡。
我嘗行乞今示汝，要得圓成先擊碎。
一毛不立等剎塵，八面俱來無向背。
如探有無於懷中，如問可不於自己。
有無可不非外來，是中欲誰爲慍喜。
佛子當持此法門，入此界中而示現。
丹山紅鑪爲汝開，歲晚歸來金百鍊。
送茶頭幷化士·其一五
作者：釋慧空
朝代：宋

達人不見塵中隘，爲有而今這一解。
長柄笊籬入手來，倒用橫拈風雨快。
南街打倒北街頭，東園乞得西園菜。
阿呵呵，也奇怪，他家自有通人愛。
送茶頭幷化士·其一四
作者：釋慧空
朝代：宋

佛與衆生舊有緣，入廛一句更爲宣。
眼前不用生貪戀，三界無安若火煎。
送茶頭幷化士·其七
作者：釋慧空
朝代：宋

衲僧手眼親，把得是日用。
左乞建溪茶，右化連江洪。
快拈兩條蛇，併作一手弄。
行看臘雪消，便是春雷動。
送茶頭幷化士·其三
作者：釋慧空
朝代：宋

三昧酒，喫便醉，坐禪時，只瞌睡。
輕輕未可悚動渠，送上茶山渠自會。
見張三，逢李四，把得便行果靈利。
一枝春信有來由，六出飛花不相類。
到秀峰，真得地，四方老衲如雲至。
跨著三門酌一杯，換卻眼睛拈卻鼻。
鐵面老禪今健否，家居道舊想安然。
飯香苦憶伊蒲饌，井冽還思甘露泉。
送茶頭幷化士·其九
作者：釋慧空
朝代：宋

當陽一印妙無文，慚愧東山有子孫。
是聖是凡齊印定，不妨持鉢扣人門。
送茶頭幷化士·其二
作者：釋慧空
朝代：宋

物以甘柔趨所嗜，茶獨森嚴正其味。
老僧得之其夢圓，張喉引喙欲談禪。
小僧得之忘百慮，挑囊直入茶山去。
僧無老少俱喜茶，問訊武夷僊子家。
待我明年春睡醒，借爾郝源作茶鼎。
送茶頭幷化士·其五
作者：釋慧空
朝代：宋

瓦盆雷動千山曉，橫嶺香傳兩袖風。
添得老禪精彩好，江西一吸兔甌中。
送茶頭幷化士·其八
作者：釋慧空
朝代：宋

披秀三句二偈，與寵爲茶佛事。
法味法樂法財，資神資生資惠。
使於施受之間，而無虛得虛棄。
我亦未證其中，乃就其中出氣。
截卻嬌梵舌根，捩轉衲僧巴鼻。
來者滿與一甌，看伊東倒西醉。
既醉各各起來，門外曉山橫翠。
送茶頭幷化士·其六
作者：釋慧空
朝代：宋

今我老無崖險句，送人行不折楊花。
前頭有問又須道，黄面禪和喫釅茶。
送茶頭幷化士·其四
作者：釋慧空
朝代：宋

真鬬九湯雲起雪，貢餘徑寸玉無瑕。
春寒不念山中事，歲歲封題記我家。
送莫內翰五首·其一
作者：釋慧空
朝代：宋

驚世文章夢裏花，出塵悟解眼中沙。
怪來不打這鼓笛，親見江西老作家。
送莫內翰五首·其三
作者：釋慧空
朝代：宋

黄龍室內三關語，趙老青州一布衫。
何事臨分無別說，則川龐老是同參。
送莫內翰五首·其二
作者：釋慧空
朝代：宋

一槌從使口如鼻，百煉誰知方入圓。
莫怪野人高索價，從來佛祖不曾傳。
送莫內翰五首·其五
作者：釋慧空
朝代：宋

今者叢林走大聲，不言無眼只無睛。
願公善保千鈞重，莫管他家熱椀鳴。
送莫內翰五首·其四
作者：釋慧空
朝代：宋

試問同參參底事，華亭秋晚水如天。
離鈎三寸無人會，風起蘆花落釣船。
送行上人歸塔慧力空印和尚靈骨于西山
作者：釋慧空
朝代：宋

古佛大塔廣，量廓虛空界。
凡聖位其中，如光無雜壞。
出生與入滅，一一得自在。
衆生迷本心，當處自留礙。
良哉空印師，火後靈骨在。
憑誰密安置，有子如行輩。
山爲碧玉環，水作青羅带。
巍巍鎮巍巍，永下諸天拜。
送街坊
作者：釋慧空
朝代：宋

道在未能速說，鉢空且要人持。
驀地街頭築著，方知此老慈悲。
送覺允之東禪
作者：釋慧空
朝代：宋

了了了，覺覺覺，萬里岷峨何處著。
全身夢入蠱毒鄉，滴水石沾隨飲啄。
覺覺覺，了了了，金雞一拍扶桑曉。
眼開還是覺城東，急打翻身箇筋斗。
送超侍者
作者：釋慧空
朝代：宋

空生衆中居，似欠人偈債。
超禪歸臨安，亦來相惱害。
布袋連底翻，一還無復載。
閉門卷新經，後來且莫怪。
去去稱何言，西湖蓮子大。
送通功二化士造大際藏經
作者：釋慧空
朝代：宋

大經本無文，唐梵錯翻譯。
瞿曇宣一字，至今猶未畢。
歷世癡聖人，出頭競分析。
要使其光明，轉見黑似漆。
若入衲僧手，自是不費力。
拈出大際山，般若波羅蜜。
送鍋頭
作者：釋慧空
朝代：宋

白雲生處疏山寺，無水無柴世得知。
若問道人今日事，木蛇鑽破鐵鍋兒。
送鑑維那弼侍者之徑山·其一
作者：釋慧空
朝代：宋

佛日叢林我弟兄，見來應是問空生。
謂如烏石嶺頭石，送盡行人自不行。
送鑑維那弼侍者之徑山·其二
作者：釋慧空
朝代：宋

弼禪弼禪，緊峭草鞋闊著步。
莫似山僧，繩牀角頭立地時。
徑山老人我知識，橫膝竹篦三尺鐵。
那吒頂上喫一掣，金剛腳下流出血。
別別，辰錦砂兮未爲赤。
送雪竇化士
作者：釋慧空
朝代：宋

雪竇性化士，得得訪空生。
粗茶喫一椀，淡話說兩聲。
貧無錢註疏，懶作偈送行。
只有霜空月，相隨到四明。
送靈石修造
作者：釋慧空
朝代：宋

靈石有殿不知年，日炙風吹太可憐。
今日諸郎爭著力，要令突兀在人前。
人前莫作土木見，八面渾無刀斧痕。
似此殿成安底佛，釋迦彌勒是他孫。
送願兄化永嘉·其一
作者：釋慧空
朝代：宋

秦谿在處皆招提，我此東山爲最上。
非謂豐庖麗堂宇，於中坐此真導師。
如火周空擬則焚，如鼓塗毒聞則死。
癡禪眇劣渠得知，但以情疑實相法。
我觀此會比丘衆，一一從其法化生。
混而不雜如千光，用而無畏如師子。
汝宜於此辦肯心，此心一辦一切辦。
善哉遍界塵勞門，悉是東山大智海。
送願兄化永嘉·其二
作者：釋慧空
朝代：宋

脩途初發步，步步要相似。
後步纔到時，豈離最初故。
乃翁衆導師，況是爲之子。
欲取步驟同，努力無忽此。
送鵬上人
作者：釋慧空
朝代：宋

生兒墮地要著鞭，無使長居父母前。
既緇其衣童其顛，是欲置之於聖賢。
聖賢道大非小緣，要當猛斷無遷延。
九萬鵬程腳下天，一言相契猶未然。
要中之要玄中玄，千人萬人得一傳。
東山說罷鵬出門，祝融峰後湘水邊。
送麥頭
作者：釋慧空
朝代：宋

淵明非達士，乞食拙言詞。
誰知我輩人，佳處正在茲。
所化果何物，持來復是誰。
山前小麥熟，行矣今其時。
通海井
作者：釋慧空
朝代：宋

疾風駕海生春潮，巖根石井澹不搖。
是中何曾得通理，而以名字懸巖腰。
道人眼空君勿怪，大小混融無雜壞。
呼僮探井濡硯時，是君硯中有滄海。
造橋道者並諸化土寫求·其三
作者：釋慧空
朝代：宋

咄這老凍齈，是甚麽面孔。
似馬頭又圓，謂驢耳不聳。
有毒鳖鼻蛇，無底破漆桶。
徧處持來攪聒，十分是箇滅胡種。
造橋道者並諸化土寫求·其二
作者：釋慧空
朝代：宋

這漢一生擔版，垂老出來住院。
清真氣味全消，惡業因緣頓現。
說禪罔聖欺凡，乞食走州歷縣。
試看幀上傳來，輥得成甚觜面。
過疏山化士求謁
作者：釋慧空
朝代：宋

南來雨宿仍風餐，蠻溪鬼洞三年還。
叢林龍象老衲死，處處鐘鼓空雲山。
獨聞疏山有尊宿，不減當年矮師叔。
欲求法雨洗蠻烟，正恐齋廚窘炊玉。
道人忽從山中來，要乞上方香飯回。
我方癡坐視屋壁，毛孔要須香七日。
過靈石賦頑庵·其一
作者：釋慧空
朝代：宋

道人楊歧五世孫，曾持鈯斧開雲門。
屬時多艱衆且去，百折午摧君獨存。
住庵了卻行腳債，隨緣混入衆生界。
和泥合水二頃田，接待方來一莖菜。
我初北歸先過君，彼此老大言無文。
長年聽法庵外石，永日不藏巖上雲。
莫嫌家風四立君地，應用河沙體堅密。
客來有以頑自疑，五問道人三不知。
過靈石賦頑庵·其二
作者：釋慧空
朝代：宋

學頑未到頑之孫，再拜頑庵求入門。
當時此老有何說，火後莖茅今尚存。
人貧信是思舊債，一飯重尋香積界。
堂上未瞻癡絕翁，溪頭已見隨流菜。
惟頑顯頑分不分，以水投水無留文。
地爐火暖坐自睡，金博朝參寒起雲。
與君相個君莫逆，向來不疏今不密。
明朝山住雲自飛，後會有無俱不知。
達磨真贊·其一
作者：釋慧空
朝代：宋

香至國王之季子，般若多羅之克家。
六宗既正西乾眼，五葉來開東震花。
根源直截無文字，皮髓分張有等差。
卻怕老僧行正令，急攜隻履返流沙。
達磨真贊·其二
作者：釋慧空
朝代：宋

一出南天竺，平欺震旦人。
九年皮髓盡，冷地忽翻身。
不思折卻當門齒，更向空棺遺隻履。
而今腳下無幾何，不是當年留下底。
離雲居寓九仙寄無住
作者：釋慧空
朝代：宋

癡雲翳目不肯散，一雨一風行路迷。
好山但自著狐兔，百城孤客其安之。
朝來喜事遽如許，高空卷雲風掃雨。
徑須呼我木上座，去探大雄山下虎。
雪堂仍舊老師和予送可師新字韻見招復作五首寄之兼呈無證·其一
作者：釋慧空
朝代：宋

夢歷百城路，笑翻牀上身。
惟應箇些子，所以見吾人。
玉藴西山重，花開南浦春。
異時冰雪裏，仍舊一枝新。
雪堂仍舊老師和予送可師新字韻見招復作五首寄之兼呈無證·其三
作者：釋慧空
朝代：宋

干戈平定日，湖海倦游身。
況得君爲社，招呼我輩人。
初無家似燕，宜有喜如春。
懸想西山下，雨餘鐘鼓新。
雪堂仍舊老師和予送可師新字韻見招復作五首寄之兼呈無證·其二
作者：釋慧空
朝代：宋

不觸波瀾手，而彰名句身。
向來天上寺，得此眼中人。
一別湘湖路，三回嶺海春。
何時清夜坐，聽我話韶新。
雪堂仍舊老師和予送可師新字韻見招復作五首寄之兼呈無證·其五
作者：釋慧空
朝代：宋

木蛇頭带角，古路獨橫身。
大有傍觀者，初無踏著人。
病來思自養，此去或同春。
送老須何物，窗明貝葉新。
雪堂仍舊老師和予送可師新字韻見招復作五首寄之兼呈無證·其四
作者：釋慧空
朝代：宋

妙湛清虛理，芭蕉立井身。
惟君俱得地，獨我不如人。
書辱寒溫問，茶分安樂春。
殷勤拜佳賜，自汲井花新。
靜香軒
作者：釋慧空
朝代：宋

種竹竹既立，藝蘭蘭亦芳。
爐熏安用許，靜極自生香。
十客九常在，古人今不忘。
如何杜陵老，獨喜贊公房。
頌古·其一
作者：釋慧空
朝代：宋

不是風兮不是幡，祖師端的廣南蠻。
夜深趁得曹溪渡，失卻番禺兩岸山。
頌古·其一
作者：釋慧空
朝代：宋

梁魏山河本太平，無端容此老狐精。
九年皮髓分張盡，隻履空棺更誑人。
頌古·其一〇
作者：釋慧空
朝代：宋

不是幡兮不是風，毒蛇臥在酒杯中。
寒山撫掌豐干笑，萬里鴻溝屬沛公。
頌古·其一〇
作者：釋慧空
朝代：宋

身披粗布伽梨，手把大木槵子。
天寒坐火爐頭，動是說蛇說虎。
頌古·其一一
作者：釋慧空
朝代：宋

不是風幡不是心，曹溪一路盡平沈。
俊鷹豈肯籬邊立，直透青霄萬萬尋。
頌古·其一一
作者：釋慧空
朝代：宋

我手何似佛手，拈起扇子擗口。
打落帝釋花冠，卻是寒山掃箒。
頌古·其一七
作者：釋慧空
朝代：宋

咄哉王老師，赤窮身也賣。
喫些油糍歸，至今被人怪。
頌古·其一七
作者：釋慧空
朝代：宋

錢塘潮頭來，成都藥市集。
叵尀汝州風，吹落毛僧笠。
頌古·其一三
作者：釋慧空
朝代：宋

人人盡有生緣，落花流出桃源。
過後再尋無處，滿簑烟雨漁村。
頌古·其一三
作者：釋慧空
朝代：宋

古人悟處今人眼，善巧休爲眼畫眉。
不見馬頭人廝撲，一拳打倒隻臨時。
頌古·其一九
作者：釋慧空
朝代：宋

百書不如一歸家，千聞不如一見面。
既歸歸見復何爲，解道德山無佛殿。
頌古·其一二
作者：釋慧空
朝代：宋

十智同真驗作家，可中毫忽不容差。
若無師子翻身句，現在徒將面自誇。
頌古·其一二
作者：釋慧空
朝代：宋

我腳何似驢腳，車輪頓生八角。
三千剎海波澄，一陣西風葉落。
頌古·其一五
作者：釋慧空
朝代：宋

桃花春暖盡情開，一見無疑頗俊哉。
不是釣魚船上客，無人把手上高臺。
頌古·其一八
作者：釋慧空
朝代：宋

六國平來一瞬中，心王不動八方通。
從前汗馬無人見，只要重論蓋代功。
頌古·其一八
作者：釋慧空
朝代：宋

南瞻部洲鉏地，東弗于逮種麥。
西瞿耶尼拽磨，北鬰單越喫麵。
頌古·其一六
作者：釋慧空
朝代：宋

西來密意庭前柏，有語無語徒分拆。
若是道人但舉來，只麽守株無了日。
頌古·其一四
作者：釋慧空
朝代：宋

佛手驢腳生緣，三山影落中天。
武帝多方學道，王喬端坐神仙。
頌古·其一四
作者：釋慧空
朝代：宋

盲人端的有眼，鐵牛通身無骨。
不信問取桃花，便見靈雲敗闕。
頌古·其七
作者：釋慧空
朝代：宋

德山棒，臨濟喝，寸刃未施先敗闕。
叢林盡謂是上機，明眼衲僧也大屈。
頌古·其七
作者：釋慧空
朝代：宋

趙州老倒一禪和，勘破臺山箇老婆。
笑倒石門庵內客，一條濟水過新羅。
頌古·其三
作者：釋慧空
朝代：宋

廬陵米價忽相酬，巨宋山河四百州。
青草渡頭韓幹馬，綠楊陰裏戴嵩牛。
頌古·其三
作者：釋慧空
朝代：宋

楚王城畔水東流，淮海維揚是九州。
蘆管一聲春夢破，斜陽還在樹梢頭。
頌古·其九
作者：釋慧空
朝代：宋

不是風兮不是幡，胡僧兩耳带金環。
分明有語無人會，又上高樓看遠山。
頌古·其九
作者：釋慧空
朝代：宋

引鼻拽回野鴨，元來卻是家雞。
不管晦明風雨，纔到五更便啼。
頌古·其二
作者：釋慧空
朝代：宋

宗師一等把宗綱，魯祖垂慈太著忙。
璞玉渾金雖定價，往來多是不相當。
頌古·其二
作者：釋慧空
朝代：宋

馬師瞎卻亮師眼，一入西山更不返。
我有二十二藤條，寄與山中這擔板。
頌古·其二〇
作者：釋慧空
朝代：宋

泥人煅就九轉丹，石女一喫乘飛鸞。
天門九重彈指間，再拜天帝除天官。
瓜期既及風馭還，海變桑田知幾番。
又尋東山訪平安，去時與偈墨未乾。
頌古·其二一
作者：釋慧空
朝代：宋

戳瞎大地衆生眼，奪其一切資生物。
盡情推入大火坑，聽從阿耨池中出。
然後爲念普安慰真言，唵摩尼佛㖃屈聿。
頌古·其五
作者：釋慧空
朝代：宋

新婦騎驢阿家牽，潦倒禪翁雪滿顛。
不解爐頭煨死火，客來偏愛出人前。
頌古·其五
作者：釋慧空
朝代：宋

杖林山下竹筋鞭，六月行人口吐烟。
曾在祝融峰頂見，十分月出在平田。
頌古·其八
作者：釋慧空
朝代：宋

野鴨羽翼能幾長，馬師眼孔些子大。
從他飛去擬何之，須待拽回遭笑怪。
頌古·其八
作者：釋慧空
朝代：宋

龐公慚愧全無，馬祖慈悲心大。
直饒吸盡西江，東山未向伊道。
頌古·其六
作者：釋慧空
朝代：宋

大食波斯飲百杯，停杯把挹萬人魁。
送風使過黄牛峽，不問瞿塘灧澦堆。
頌古·其六
作者：釋慧空
朝代：宋

杖林山下竹筋鞭，生長由來古佛先。
一擊眼睛纔定動，又隨烟雨過秦川。
頌古·其四
作者：釋慧空
朝代：宋

藏身北斗道彌昌，三腳蝦蟆著錦襠。
多少病貓餐死鼠，日中擡首眼無光。
頌古·其四
作者：釋慧空
朝代：宋

說似一物則不中，箇是南岳讓和尚。
東山早曾與麽來，带累同行俱喫棒。
頌古十首·其一
作者：釋慧空
朝代：宋

做得些兒活計成，人前賣弄逞才能。
直饒踏殺人無數，也是西川老鬼精。
頌古十首·其一〇
作者：釋慧空
朝代：宋

一箭射落天邊雁，千人萬人著眼看。
不知此箭自何來，湖南長老何曾見。
頌古十首·其七
作者：釋慧空
朝代：宋

卧龍纔奮迅，猛虎便咆哮。
時人只見波濤湧，不知新月出林梢。
頌古十首·其三
作者：釋慧空
朝代：宋

動絃別曲，葉落知秋。
擬議不來，休休休休。
頌古十首·其九
作者：釋慧空
朝代：宋

尀耐溈山老鬼精，垂鈎便要釣鯤鯨。
幾多頭角爲龍去，蝦蟹依前努眼睛。
頌古十首·其二
作者：釋慧空
朝代：宋

從頭數到一二三，倒數却成三二一。
直饒善會大衍算，掐指巡文數不出。
頌古十首·其五
作者：釋慧空
朝代：宋

鬼門貼卦鬼猶驚，又見毛頭掃帚星。
若得過關公驗正，夜深把手御街行。
頌古十首·其八
作者：釋慧空
朝代：宋

丈二鋼釘，八尺鐵橛。
插在眼中，猶自不瞥。
頌古十首·其六
作者：釋慧空
朝代：宋

連馬連人劈一刀，虛空迸血湧波濤。
千千萬萬人爭看，誰解分開蓋膽毛。
頌古十首·其四
作者：釋慧空
朝代：宋

主人無德客無機，石火光中閃電飛。
同死同生同得失，此心能有幾人知。
頌草堂老師付頂相贊後圓相
作者：釋慧空
朝代：宋

六國朝閶闔，三山插杳冥。
禪流相借問，冬後一陽生。
頓庵·其一
作者：釋慧空
朝代：宋

萬行不修，僧祇不歷。
千佛數中，位居第一。
頓庵·其二
作者：釋慧空
朝代：宋

龍女獻珠成佛，善財彈指入門。
若到頓庵門下，一時且作兒孫。
題圓融庵藏書塢輞川圖·其一
作者：釋慧空
朝代：宋

千尺蒼崖貫日虹，忽驚懸水坐生風。
不知摩詰展神力，摶得他方置此中。
題圓融庵藏書塢輞川圖·其二
作者：釋慧空
朝代：宋

橫澗老蛟松夭矯，埋雲古洞石嵌空。
芒鞋竹杖如堪畫，乞與寒巖作主翁。
題石室並和澹庵·其一
作者：釋慧空
朝代：宋

野桃欹岸竹連雲，石徑縈紆到洞門。
花落莫隨流水去，恐人認此是桃源。
題石室並和澹庵·其一〇
作者：釋慧空
朝代：宋

來年四色更多方，憂水憂風憂夏糧。
未必澹庵能快活，隨身干木便逢場。
題石室並和澹庵·其七
作者：釋慧空
朝代：宋

驚蛇斷路我來初，鉢掛藤梢物物無。
只向無中成活計，譍門童子兩於菟。
題石室並和澹庵·其三
作者：釋慧空
朝代：宋

山日輝輝雲細細，石渠淺淺竹疏疏。
珍禽引客飛還住，靈草忽香尋卻無。